5G: Tempoh bincang ambil alih DNB kekal 30 Jun, kata Tengku Zafrul

Kerajaan bersedia untuk mempertimbangkan insentif fiskal untuk membantu syarikat telekomunikasi beralih kepada 5G untuk mengurangkan sebarang kesan komersial jangka pendek dalam menyediakan perkhidmatan 5G kepada pelanggan mereka.

Menteri Kewangan Tengku Datuk Seri Zafrul Abdul Aziz berkata ketersediaan dan penggunaan 5G menyumbang kepada hasrat digital negara dan memastikan ketersambungan sebagai hak asasi rakyat Malaysia.

“Seperti yang saya nyatakan sebelum ini, 5G akan meningkatkan ekonomi sebanyak RM650 bilion dan mewujudkan 750,000 pekerjaan bernilai tinggi mulai sekarang dan tahun 2030.

“Oleh itu, kejayaan pelaksanaan 5G kami adalah soal kepentingan awam,” katanya dalam temu bual dengan The Straits Time semalam.

Tengku Zafrul berkata tarikh akhir bagi syarikat telekomunikasi Malaysia untuk memutuskan sama ada untuk mengambil alih kepentingan dalam Digital Nasional Bhd (DNB) kekal pada penghujung bulan ini kerana semua pihak berkepentingan mesti berkongsi merasa berapa pentingnya untuk Malaysia meningkatkan kesalinghubungannya untuk perniagaan, pembuatan dan rakyat bagi kekal berdaya saing di rantau ini.

“DNB dan syarikat telekomunikasi telah diminta memenuhi tarikh akhir yang ditetapkan iaitu 30 Jun. Sebilangan besar proses harus diselesaikan pada tarikh tersebut. Jika lanjutan masa diperlukan, proses itu boleh dilanjutkan sehingga awal Julai tetapi tidak lewat daripada tarikh berkenaan.

“Ia kini bergerak dalam landasan yang betul, ke arah matlamat utama kami untuk menyediakan perkhidmatan 5G kepada ramai pengguna dan perniagaan yang mungkin dalam masa yang paling singkat, membolehkan Malaysia mengejar apa yang dilakukan jiran serantaunya,” katanya.

Dalam tempoh jangka sederhana hingga panjang beliau berkata syarikat telekomunikasi akan meraih faedah 5G tanpa memerlukan bantuan tambahan daripada kerajaan.

“Isu yang lebih besar ialah akses rakyat Malaysia dan perniagaan kepada teknologi 5G. Jika syarikat telekomunikasi terutamanya yang lebih besar terus menangguhkan penyediaan perkhidmatan 5G kepada pelanggan mereka seperti disebut oleh Menteri Komunikasi dan Multimedia baru-baru ini, Kementerian Kewangan akan mempertimbangkan pilihan lain seperti mengeluarkan lesen baharu kepada pemain baharu untuk membolehkan penyediaan pantas perkhidmatan 5G di negara ini.

“Sememangnya kepentingan Malaysia dan rakyatnya mesti diutamakan daripada kepentingan komersial syarikat telekomunikasi,” katanya.

Menurut Zafrul, peringkat pertama proses pengambilan ekuiti yang melibatkan pengumpulan maklum balas daripada syarikat telekomunikasi mengenai dokumen perundingan sulit yang dikeluarkan oleh DNB telah berjaya diselesaikan pada awal Jun di mana semua pihak yang dijemput memberikan maklum balas yang membina mengenai dokumen itu.

“Kami kini berada di peringkat kedua iaitu pengagihan ‘Term Sheet’ (terma pelaburan) untuk penyertaan ekuiti Telco. Terma pelaburan ini meringkaskan terma utama yang mana DNB akan ditadbir sebagai entiti dengan Kementerian Kewangan (MoF) dan syarikat telekomunikasi sebagai pemegang saham. DNB dan syarikat telekomunikasi yang berminat kemudiannya akan berusaha untuk menandatangani terma pelaburan itu secepat mungkin,” katanya.

Mengenai pegangan ekuiti oleh syarikat telekomunikasi dalam DNB, Tengku Zafrul berkata pegangan ekuiti yang ditawarkan kepada syarikat telekomunikasi yang tidak diambil akan diagihkan semula kepada mereka yang ingin memegang ekuiti dalam DNB.

“Justeru, syarikat telekomunikasi mungkin boleh memperoleh kepentingan yang lebih besar daripada 7.78 peratus yang ditawarkan kepada mereka sebelum ini. Bagaimanapun, tiada pelabur boleh memiliki lebih daripada 20 peratus DNB atau 25 peratus sekiranya berlaku penggabungan antara pemegang kepentingan ekuiti DNB.

“MoF akan memegang 30 peratus DNB. Bagaimanapun, jika hanya beberapa syarikat telekomunikasi yang melabur dalam DNB, kementerian akan mengambil mana-mana baki saham berdasarkan pegangan saham telco maksimum 20 hingga 25 peratus,” katanya.

Tengku Zafrul berkata majoriti pembiayaan DNB akan terus disediakan oleh pinjaman sektor swasta dan instrumen hutang dan sebarang dana yang diperoleh melalui terbitan saham baharu untuk 70 peratus ekuiti DNB akan mengurangkan keperluan untuk pembiayaan sektor swasta tetapi tidak akan menggantikannya sepenuhnya.

“Kerajaan yakin cadangan nilai DNB memenuhi kepentingan bagi tempooh jangka panjang syarikat telekomunikasi kerana ia tidak memerlukan pelaburan perbelanjaan modal (capex) yang tinggi sambil memastikan penggunaan yang lebih tinggi dan sekali gus meningkatkan purata hasil bagi setiap pengguna (ARPU) dan hasil keseluruhan dalam jangka sederhana dan panjang,” katanya.

Beliau juga menegaskan bahawa tawaran ekuiti dalam DNB dibuat untuk meningkatkan perkongsian awam-swasta dan membenarkan syarikat telekomunikasi tempatan mengambil bahagian dalam rangkaian 5G dan pelancaran infrastruktur bukan untuk membantu dalam pembiayaan pelancaran 5G.

“Semua spektrum 5G akan tersedia hanya melalui DNB. DNB boleh mendapatkan pembiayaan untuk membiayai pelancaran rangkaian kerana perkhidmatan 5G sudah pasti akan mendapat permintaan di negara ini. Saya sedar DNB telah berbincang mengenai pembiayaan dengan pelbagai bank,” katanya.

Walaupun menerima banyak permohonan dalam DNB daripada pelabur domestik dan asing, Tengku Zafrul berkata syarikat telekomunikasi Malaysia harus diutamakan berbanding kepentingan asing.

Biarpun minat pihak lain terhadap DNB kekal kukuh, saya tidak percaya pihak lain itu akan menggantikan syarikat telekomunikasi Malaysia dalam DNB melainkan situasi memerlukan pertimbangan semula,” katanya. – Bernama


Mukhriz dedah cubaan Anwar pujuk PAS jatuhkan Tun M

Anwar nak tikam belakang Mahathir. Demikian didedahkan bekas Menteri Besar Kedah, Datuk Seri Muhkriz Mahathir yang mendakwa menerima maklumat daripada PAS.

Dalam satu kenyataannya hari ini, beliau berkata, Presiden PKR itu berusaha mengemukakan usul undi tidak percaya bagi menjatuhkan Tun Dr Mahathir Mohamad sebagai Perdana Menteri ketika pentadbiran Pakatan Harapan (PH).

Katanya, beliau menerima maklumat daripada Ahli Parlimen Tumpat daripada PAS, Che Abdullah Mat Nawi yang mendakwa Anwar cuba memujuk PAS bagi menjatuhkan Dr Mahathir.

“Che Abdullah Mat Nawi dari PAS mendedahkan bahawa Anwar Ibrahim cuba mendapatkan sokongan PAS untuk undi tidak percaya terhadap Mahathir ketika PH masih kerajaan. Itu tindakan menikam dari belakang,” kata Mukhriz yang juga Ahli Parlimen Jerlun, hari ini.

Kenyataan itu dikeluarkan susulan beberapa tohmahan dilemparkan yang menyalahkan Dr Mahathir menjadi penyebab kejatuhan kerajaan PH.

“PKR tidak patut berpura-pura, kononnya pemimpin-pemimpinnya ikhlas dan budiman semasa PH berkuasa,” kata Mukhriz sambil mempertahankan tempoh 22 bulan pentadbiran bapanya selepas pemimpin PKR Nik Nazmi Nik Ahmad mendakwa Anwar menolak jemputan untuk bersama dalam Langkah Sheraton tahun lalu.

“Saya mengecam sebarang andaian mahupun dakwaan bahawa Dr Mahathir Mohamad pada bila-bila masa, melakukan kesalahan atau bertindak tanpa etika, termasuk ketika ahli-ahli Parlimen Umno menyertai Bersatu dan PH,” katanya.


42 kompaun dikeluarkan sepanjang PRN Johor kerana langgar SOP

Kementerian Kesihatan (KKM) mengeluarkan 42 kompaun berikutan pelanggaran prosedur operasi standard (SOP) sepanjang proses Pilihan Raya Negeri (PRN) Johor, setakat ini.

Menterinya Khairy Jamaluddin Abu Bakar berkata daripada jumlah itu, 13 kompaun telah dijelaskan membabitkan nilai keseluruhan RM13,000, menurut laporan Bernama.

“Walaupun ada 42 kompaun dikeluarkan, tetapi setakat ini pematuhan boleh tahan dan saya harap akan kekal sehingga hari pengundian nanti kerana yang penting kita mahu pengundi Johor keluar mengundi dan rasa selamat untuk mengundi,” katanya selepas melawat Klinik Kesihatan Bukit Gambir hari ini.

Khairy pada masa sama meminta semua calon dan jentera parti yang bertanding supaya kekal mematuhi SOP terutamanya dalam soal penjarakan fizikal semasa sesi tinjauan dan ceramah.

“Penjarakan fizikal ni susah kita nak ‘maintain’ (kekalkan) satu meter sekarang, sebab itu saya maklumkan kepada penguat kuasa saya guna budi bicara dengan penjarakan yang munasabah,” katanya.

Beliau berkata KKM mengeluarkan lima kompaun kepada bekas perdana menteri Datuk Seri Najib Razak atas kesalahan pelanggaran SOP, namun sehingga kini hanya satu kompaun telah diserahkan pada 8 Mac lepas.


Saman Najib ‘adalah serangan kolateral’ terhadap kes berkaitan 1MDB

Mahkamah Tinggi Kuala Lumpur hari ini diberitahu bahawa saman Datuk Seri Najib Tun Razak terhadap bekas Peguam Negara Tan Sri Tommy Thomas atas dakwaan menyalahgunakan kuasa dalam empat kes beliau membabitkan 1Malaysia Development Berhad (1MDB) yang sedang berjalan adalah satu ‘serangan kolateral.’

Peguam Alan Adrian Gomez, yang mewakili Thomas, berkata saman Najib ialah suatu penyalahgunaan proses mahkamah dan tidak boleh dipercayai kerana keempat-empat perbicaraan kes jenayah tersebut adalah prosiding yang boleh menghasilkan keputusan memihak kepada bekas Perdana Menteri itu, lapor Bernama.

“Alasan yang menyokong permohonan itu atau tuntutan utama terhadap anak guam saya adalah melampau, remeh, menyusahkan dan merupakan satu penyalahgunaan proses mahkamah.

“Plaintif tidak mempunyai kausa tindakan yang munasabah terhadap defendan dan tidak dapat dipertahan serta harus dibatalkan,” katanya pada prosiding pendengaran permohonan Thomas untuk membatalkan saman Najib.

Beliau berhujah unsur-unsur tindakan melulu dan salah guna dalam tuntutan membabitkan misfeasans memerlukan penentuan sama ada Thomas, ketika mengenakan pertuduhan, telah menyalahgunakan kuasanya atau bertindak melulu atau acuh tak acuh sekiranya tindakan sedemikian boleh menjejaskan Najib.

Gomez juga berhujah bahawa jika Najib berpendapat pertuduhan bagi kes 1MDB terhadapnya adalah salah, Ahli Parlimen Pekan itu sepatutnya memulakan prosiding semakan kehakiman untuk membatalkannya dan merujuk proses yang digunakan oleh bekas Pengarah Pusat Timbang Tara Antarabangsa Asia (AIAC) Datuk Profesor Dr N. Sundra Rajoo dalam satu kes lain.

Peguam itu berkata Najib belum dibebaskan daripada perbicaraan bagi salah guna kuasa dan pengubahan wang haram membabitkan dana 1MDB, perbicaraan membabitkan laporan audit 1MDB, perbicaraan membabitkan RM6.6 bilion dana International Petroleum Investment Co serta perbicaraan pengubahan wang haram membabitkan RM27 juta dana SRC International Sdn Bhd oleh itu, beliau tidak boleh mengemukakan tindakan sivil ini.

Peguam Datuk Firoz Hussein Ahmad Jamaluddin, yang mewakili Najib, pula berkata hujah Thomas tidak menjawab saman yang difailkan terhadap beliau sebaliknya adalah percubaan untuk mengalih perhatian mahkamah kepada pertuduhan jenayah yang dihadapi oleh ahli politik itu.

Firoz Hussein berkata pernyataan tuntutan Najib terhadap tindakan ini tidak memplid sebarang fakta berkaitan kesalahan atau ketidakbersalahan beliau dalam kes kesemua jenayah itu.

“Sebaliknya, fakta yang diplid berkisar tentang bagaimana defendan merancang pertuduhan terhadap Datuk Seri Najib sejak 2012 dan semasa berbuat demikian, beliau turut melobi untuk menjadi Peguam Negara sekiranya berlaku perubahan dalam kerajaan.

“Thomas telah campur tangan serta mempengaruhi siasatan terhadap Datuk Seri Najib dan selepas pertuduhan dikenakan ke atas anak guam saya, beliau (Thomas) secara konsisten membuat kenyataan umum mengenai Najib. Beliau melakukan perkara ini melalui kenyataan media dan buku yang ditulisnya iaitu My Story: Justice In The Wilderness,” katanya.

Beliau mendakwa Thomas juga turut menyembunyikan bukti yang boleh membantu pembelaan Najib dalam keempat-empat kes jenayah itu.

Pada 22 Okt 2021, Najib memfailkan saman tersebut yang mendakwa pertuduhan terhadapnya adalah sebahagian daripada langkah yang dirancang lebih awal oleh Thomas dan ia selari dengan rancangan kerajaan Pakatan Harapan ketika itu.

Najib, 69, mendakwa beliau telah dituduh secara salah di mahkamah dalam kes yang membabitkan 1MDB, International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia 2009 serta pengubahan wang haram di bawah Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Beliau memohon satu deklarasi bahawa Thomas telah melakukan misfeasans dalam jawatan awam dan ganti rugi RM1.9 juta termasuk fi rundingan untuk pasukan audit bagi menyemak dokumentasi dalam penyediaan fakta untuk menangani pendakwaan terhadapnya.

Perbicaraan di hadapan Hakim Datuk Ahmad Bache bersambung pada 21 Okt ini.


Pesawat kargo Ukraine terhempas di Greece

Sebuah pesawat kargo Ukraine yang membawa lapan anak kapal dilaporkan terhempas berhampiran bandar Kavala di utara Greece pada petang Sabtu, menurut Xinhua.

Sebelum terhempas pesawat Antonov An-12 yang dalam penerbangan dari Serbia ke Jordan itu meminta kebenaran untuk pendaratan cemas dan memaklumkan pihak berkuasa Greece mengenai masalah enjin, lapor penyiar ERT, memetik sumber Pihak Berkuasa Penerbangan Awam Greece menurut laporan Bernama.

Menurut saksi kejadian pesawat itu terbakar dan terhempas di ladang jagung disusuli letupan kuat.

Operasi menyelamat masih berjalan. Maklumat awal menyatakan pesawat itu membawa 12 tan kargo termasuk peluru namun, ia masih belum dapat disahkan.

Susulan itu beberapa kawasan berhampiran lokasi kejadian mengalami gangguan bekalan elektrik kerana pesawat berkenaan dikatakan turut melanggar kabel elektrik.


Kes turun, lima kematian semalam

Jangkitan Covid-19 dalam tempoh 24 jam di seluruh negara semalam, Sabtu (14 Mei) turun di bawah 3,000 dengan hanya Terengganu yang merekodkan peningkatan kes baharu.

Dalam tempoh itu, sebanyak 2,373 jangkitan baharu dilaporkan, berbanding 3,029 kes pada Jumaat, menjadikan kumulatif positif sejak 2020 lalu meningkat sedikit kepada 4,475,873 kes.

Daripada jumlah kes positif itu, seramai 4,410,499 pesakit telah pulih, termasuk 1,340 pesakit yang pulih semalam, manakala 29,762 kes masih aktif, termasuk 28,425 pesakit menjalani kuarantin di rumah.

Selain itu, seramai 29 pesakit kini ditempatkan di PKRC; 1,261 pesakit dimasukkan ke hospital; dan 47 lagi dirawat di unit rawatan rapi dengan 31 daripadanya memerlukan alat bantuan pernafasan.

Daripada sejumlah 2,373 kes baharu semalam, 1,633 kes melibatkan individu yang telah menerima dos penggalak vaksin Covid-19; 483 kes (individu menerima dua dos); 205 kes (tidak menerima vaksin); dan 52 kes (belum lengkap divaksinasi).

Sementara itu, Kementerian Kesihatan (KKM) juga memaklumkan seramai lima pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes BID.

Jumlah itu menjadikan kumulatif kematian akibat Covid-19 sejak Mac 2020 hingga semalam meningkat kepada 35,612 kes, termasuk 7,541 kes BID.

Kedah, Negeri Sembilan, Sabah, Selangor dan Terengganu masing-masing merekodkan satu kes kematian.

Pecahan kes berkaitan Covid-19 di setiap negeri sehingga 14 Mei 2022.


Covid-19: 1,854 kes baharu, 5 kematian

Sebanyak 1,854 jangkitan baharu Covid-19 dilaporkan dalam tempoh 24 jam lalu, menjadikan jumlah keseluruhan 357,607 kes, kata Ketua Pengarah Kesihatan Tan Sri Dr Noor Hisham Abdullah.

Kes baharu itu membabitkan 1,854 jangkitan tempatan dan 20 lagi kes import.

Lima kematian juga dilaporkan sehingga jam 12 tengah hari tadi.

Beliau berkata, Sarawak mendahului kes harian tertinggi dengan 555 kes, diikuti Selangor (403 kes) dan Pulau Pinang (176).

Katanya, 169 pesakit sedang dirawat di Unit Rawatan Rapi dan 79 daripadanya memerlukan bantuan alat pernafasan.


Arab Saudi umum Mohammed Salman sebagai PM baharu

Arab Saudi mengumumkan Perdana Menteri baharu mereka, Putera Mohammed bin Salman.

Putera Mahkota Arab Saudi dilantik ke jawatan penting itu yang kebiasaannya dipegang oleh seorang raja, malah sebelum ini juga pernah berkhidmat sebagai Timbalan Perdana Menteri dan Menteri Pertahanan di bawah Raja Salman Abdulaziz Al Saud.

Mohammed sebelum ini pernah menjadi ‘pemerintah de facto’ kerajaan selama beberapa tahun.

Jawatan Menteri Pertahanan kini diambil alih adiknya, Khalid bin Salman yang sebelum ini merupakan Timbalan Menteri Pertahanan, menurut dekri Raja Salman yang diterbitkan oleh agensi akhbar rasmi Arab Saudi.

Ketua kementerian kritikal lain, termasuk Kementerian Dalam Negeri, Kementerian Luar dan Kementerian Tenaga dikekalkan.

Putera Mohammed, 37 tahun, telah diangkat sebagai putera mahkota pada 2017 bagi menggantikan bapanya sebagai raja.

Pada 2015, Mohammed dilantik sebagai Menteri Pertahanan, satu langkah penting dalam penyatuan kuasa yang pantas menyaksikannya menerajui portfolio utama.

Sejak bertahun-tahun lamanya, Arab Saudi berusaha menghentikan spekulasi berhubung kesihatan Raja Salman yang telah memerintah negara pengeksport terbesar minyak dunia sejak 2015.

Pada 2017, kerajaan Saudi menolak laporan dan spekulasi memuncak bahawa raja berusia 86 tahun itu merancang untuk turun takhta.

Raja Salman telah dimasukkan ke hospital dua kali tahun ini, yang terbaharu selama seminggu pada Mei lalu susulan pemeriksaan perubatan termasuk kolonoskopi.


Polis siasat Neelofa, suami beli karpet di Nilai 3

Polis Daerah Nilai akan memanggil Neelofa dan suaminya PU Riz selepas gambar dan video kedua-duanya sedang membeli karpet di Pusat Perniagaan Nilai 3, Negeri Sembilan tular di media sosial.

Ketua Polis Daerah Nilai, Superintendan Mohd Fazley Ab Rahman dalam satu kenyataan hari ini berkata, polis sudah menyemak gambar dan video yang tular itu dan akan memanggil kedua-duanya untuk memberi keterangan daam masa terdekat.

“Siasatan dijalankan di bawah Seksyen 21A Akta Pencegahan dan Pengawalan Penyakit Berjangkit 1988 (Akta 342) dan Peraturan 19 Peraturan-Peraturan Pencegahan dan Kawalan Penyakit Berjangkit (Langkah-Langkah di Dalam Kawasan Tempatan Jangkitan (Kawalan Pergerakan Bersyarat No. 4) 2021.

“Siasatan juga akan dibuat di bawah Seksyen 233 Akta Komunikasi dan Multimedia 1998,” katanya.

Terdahulu, video berdurasi 15 saat dipercayai dimuat naik Neelofa di Instagram (IG) Story, memaparkan dirinya dan suami berada di kedai menjual karpet dikatakan di Pusat Borong Nilai 3 di Nilai, Negeri Sembilan.

Bagaimanapun, klip video itu kemudiannya dipadamkan.

Malah, beberapa pengguna laman sosial Twitter turut mendakwa melihat pasangan terbabit di Nilai 3, sekali gus menghangatkan lagi spekulasi mereka melakukan kesalahan rentas negeri.

Sebelum ini, Neelofa dan PU Riz dikompaun RM60,000 kerana melanggar prosedur operasi standard (SOP) majlis perkahwinan dan ‘bulan madu’ di Langkawi.


341,960 kanak-kanak terima vaksin Covid-19 hingga semalam

Kementerian Kesihatan (KKM) memaklumkan seramai 51,556 kanak-kanak berusia lima hingga 12 tahun ke bawah menerima suntikan vaksin Covid-19 semalam, ketika jangkitan virus itu yang melibatkan kanak-kanak dan bayi di negara ini melonjak 160 peratus.

Jumlah itu menjadikan sehingga semalam seramai 341,960 atau 9.6 peratus kanak-kanak telah menerima dos pertama masing-masing, lapor KKM menerusi laman sesawangnya Covidnow yang dikemas kini pagi ini.

Semalam, Menteri Kesihatan Khairy Jamaluddin berkata perbandingan terhadap laporan minggu epidemiologi kelima dan keenam tahun ini bagi golongan berkenaan mencatatkan peningkatan amat membimbangkan.

Katanya kes Covid-19 bagi bayi baru lahir hingga berusia 11 tahun pada minggu epidemiologi kelima ialah 6,524 kes, berbanding 16,959 kes pada minggu epidemiologi keenam.

Sementara itu, 22,941,779 atau 97.5 peratus daripada individu dewasa telah lengkap divaksinasi, manakala 23,218,655 atau 98.7 peratus lagi menerima sekurang-kurangnya dos pertama daripada vaksin dua dos atau vaksin dos tunggal.

Pada masa sama, seramai 13,728,147 atau 58.3 peratus individu dewasa lagi menerima dos penggalak masing-masing, termasuk 117,727 dos yang diberikan semalam.

Bagi Program Imunisasi Covid-19 Kebangsaan (PICK) Remaja pula, seramai 2,797,767 atau 89.9 peratus daripada golongan berusia 12 hingga 17 tahun telah lengkap divaksinasi.

Sementara 2,880,352 atau 92.6 peratus remaja lagi menerima sekurang-kurangnya satu dos.

Keseluruhannya, lebih 65.70 juta dos telah diberikan kepada populasi Malaysia, termasuk rakyat asing yang tinggal di negara ini sejak PICK dilancarkan pada 24 Februari 2021 lalu hingga semalam.

Daripada jumlah itu, 25,739,546 atau 78.8 peratus telah lengkap divaksinasi, manakala 26,440,967 atau 80.9 peratus lagi menerima sekurang-kurangnya dos pertama.

Pecahan pemberian vaksin mengikut negeri sehingga 17 Februari 2022. – Sumber Covidnow KKM


RM1.6 juta sumbangan TH kepada mangsa banjir

Lembaga Tabung Haji (TH) memperuntukkan sumbangan sejumlah RM1.6 juta bagi membantu golongan yang terjejas akibat banjir di seluruh negara.

Ketua Pegawai Eksekutif Kumpulan TH, Datuk Seri Amrin Awaluddin, berkata TH menyumbang bantuan kewangan, makanan dan khidmat pembersihan secara sukarela kepada rakyat Malaysia yang terjejas akibat bencana banjir, dan bantuan itu bakal diagihkan secara langsung atau melalui rakan strategik dan badan bukan kerajaan (NGO).

“Kami turut bekerjasama dengan seliaan Menteri di Jabatan Perdana Menteri seperti Jabatan Kemajuan Islam Malaysia (JAKIM), melalui kumpulan sukarelawan dengan memberi sumbangan seperti keperluan asas, bekalan makanan, dan penginapan sementara,” katanya dalam kenyataan hari ini lapor Bernama.

Kenyataan itu turut memaklumkan, anak-anak syarikatnya iaitu Bank Islam Malaysia Berhad (BIMB) menyumbang RM420,000, selain melancarkan Bantuan Prihatin Banjir dengan kemudahan pembayaran balik pembiayaan untuk individu yang terkesan.

Takaful Malaysia yang juga anak syarikat TH, turut menawarkan perkhidmatan tunda percuma kepada para pelanggan yang terjejas akibat banjir.


SPRM panggil lima pegawai MARA Corp beri keterangan esok

Lima pegawai Majlis Amanah Rakyat (MARA) yang dikaitkan dengan isu integriti dan salah guna kuasa, membabitkan anak syarikat agensi itu, MARA Corporation (MARA Corp) akan dipanggil memberi keterangan di Ibu Pejabat Suruhanjaya Pencegahan Rasuah (SPRM) Putrajaya pagi esok.

Sumber SPRM berkata kelima-lima individu berkenaan merupakan 17 individu yang telah dikenal pasti bagi membantu siasatan kes berkenaan, menurut laporan Bernama.

“Selain lima orang pegawai MARA berkenaan, turut akan dipanggil untuk dirakam keterangan adalah empat lagi anggota Lembaga Pengarah MARA Corp, empat orang pegawai MARA, tiga pegawai bank dan seorang pegawai daripada Suruhanjaya Syarikat Malaysia.

“Setakat hari ini, seramai 14 saksi telah dirakam keterangan mereka membabitkan seramai empat orang ahli lembaga pengarah MARA Corp, tujuh individu daripada pengurusan MARA Corp, dua orang pegawai MARA dan seorang kakitangan syarikat setiausaha korporat,” kata sumber itu kepada Bernama.

Sementara itu, sumber SPRM memberitahu dalam serbuan SPRM ke Ibu Pejabat MARA dan MARA Corp dan sebuah syarikat setiausaha korporat pada Isnin lepas, SPRM telah merampas antaranya dokumen terdiri daripada kertas cadangan dan minit mesyuarat lembaga pengarah, dokumen kewangan dan senarai gaji serta dokumen membabitkan sumber manusia.

Pada Ahad lepas, kelima-lima individu yang dikaitkan dengan salah laku berkenaan telah membuat laporan polis di Ibu Pejabat Polis Daerah Dang Wangi dan menafikan pembabitan mereka dalam isu berkenaan.

Sabtu lepas, SPRM mengesahkan menerima satu laporan berhubung dakwaan isu integriti melibatkan beberapa pegawai kanan MARA, yang sedang disiasat secara dalaman oleh agensi itu.


Disaman memandu laju pun tak pernah, apa lagi rasuah

Tan Sri Muhyiddin Yassin berkata beliau tidak pernah melanggar undang-undang negara dalam sejarah hidupnya, hatta disaman kerana memandu laju, apa lagi untuk menerima rasuah dan menyalahgunakan kuasa.

Ini semua katanya, disebabkan prinsip yang dipegangnya selama ini iaitu untuk menentang segala kemungkaran dan salah guna kuasa, termasuk rasuah.

“Secara peribadi saya tak pernah menghadapi masalah pelanggaran undang-undang dalam sejarah hidup saya. Hatta saman kerana lari laju pun tak pernah saya terima kerana saya berpegang pada prinsip untuk menentang segala salah guna kuasa… menentang segala bentuk rasuah,” katanya.

Beliau berkata demikian pada Ceramah Perdana: Solidariti Menentang Kezaliman, anjuran PN di Dewan Dato’ Ustaz Fadzil Noor, Taman Melewar, Gombak dekat ibu negara malam tadi (11 Mac 2023).

Namun, bekas Perdana Menteri itu bersyukur kerana pertuduhan rasuah dan salah guna kuasa yang dikenakan terhadap beliau pada Jumaat lalu dan Isnin depan tidak melibatkan dirinya secara peribadi menerima apa-apa suapan.

“Perkara yang berlaku pada saat dan ketika ini tidak lain ialah apa yang telah pun kita nyatakan sebagai selective political prosecution iaitu tindakan yang dikhuatiri dianggap sebagai tindakan terpilih yang ditujukan kepada saya sebagai pengerusi Perikatan Nasional (PN) dan juga Presiden Bersatu.

“Sedangkan kita tahu sebelum daripada ini tak ada laporan-laporan terhadap pemimpin dan parti-parti yang lain dan sebahagian pihak daripada kes-kes yang sudah pun kita dengar sebelum ini melibatkan pemimpin-pemimpin parti yang ada dalam kerajaan.

“Persoalan yang berbangkit ialah kenapa tindakan rakus diambil terhadap saya dan juga PN menerusi Bersatu ini. Ia tidak lain dan tidak bukan kerana melihat pada situasi politik yang kita hadapi pada hari ini selepas kita melalui satu tempoh cabaran iaitu dalam Pilihan Raya Umum Ke-15 (PRU-15).

“Dalam pilihan raya itu dengan jelas, terang dan nyata menunjukkan satu kebangkitan yang begitu luar biasa hebat… gelombang yang besar. Di mana sebahagian besar rakyat, terutama orang Melayu, telah memberikan sokongan kepada PN,” katanya sambil menambah gabungan Bersatu, PAS dan Gerakan itu hampir menyapu bersih kawasan Parlimen di negeri-negeri Utara Semenanjung.

UMNO, kata Muhyiddin mencipta sejarah yang tidak pernah berlaku apabila kalah teruk di negeri-negeri Patai Timur dan Utara, disebabkan hampir 70 peratus orang Melayu sudah bangkit dan sedar serta memberi kepercayaan kepada PN untuk mentadbir negara.

“Alhamdulillah. Dan pastinya ini sudah dinilai oleh Anwar Ibrahim oleh Zahid Hamidi serta mereka yang ada dalam kerajaan hari ini. Situasi itu dianggap sebagai suatu ancaman besar kepada keberadaan dan penerusan mereka untuk mentadbirkan negara.

“Mereka juga sedar bahawa akan ada enam lagi Pilihan Raya Negeri (PRN) yang akan kita hadapi dalam tempoh empat lima bulan ke hadapan ini. Mereka pasti takut bahawa kesemua enam buah negeri ini akan tumbang… ataupun yang telah menang terus kekal di Kelantan, Terengganu dan Kedah.

“Dan tiga buah iaitu di Selangor, Negeri Sembilan dan juga di Pulau Pinang juga akan dimenangi oleh PN,” katanya sambil menerima laungan ‘Allahu Akbar’ daripada ratusan penyokong yang hadir.


Selepas Zahid kekal Presiden UMNO, pasti Anwar paling gembira

Datuk Seri Ahmad Zahid Hamidi masih kekal Presiden UMNO yang sah walaupun pelbagai spekulasi pada awalnya diramalkan beliau akan didesak meletak jawatan semasa mesyuarat Majlis Kerja Tertinggi (MKT) UMNO semalam.

Keputusan tersebut pastinya menggembirakan Ketua Pembangkang, Datuk Seri Anwar Ibrahim apabila anak muridnya itu berjaya menyakinkan Ahli Majlis Tertinggi dengan hujahnya yang kukuh walaupun kritikan dan kecaman dihamburkan terhadap Presiden UMNO itu sebelum ini.

Selepas berakhir mesyuarat semalam, kesimpulannya Zahid masih dianggap terselamat dan mempunyai pengaruh dikalangan ahli mesyuarat sehingga tiada ada sesiapa yang berani membangkitkan isu berhubung klip audio perbualan dengan Anwar yang tular sebelum ini.

Hanya kenyataan berhubung pemilihan parti sahaja dikeluarkan selepas berakhir mesyuarat semalam, langkah tersebut dilihat dapat meredakan sedikit ketegangan politik dalaman UMNO yang sedang bergolak selepas tular klip tersebut.

Anwar boleh merasa bangga dengan keberanian Zahid dalam mengendalikan mesyuarat yang dianggap paling penting pernah diadakan bekas partinya itu, hampir majoriti Ahli MKT UMNO mengunci mulut daripada mengulas perkara yang dibincangkan semasa mesyuarat.

Sumber memberitahu Zahid berjaya menepis setiap perkara berbangkit semasa mesyuarat dan lebih penting jawapan yang diberikannya berjaya menyakinkan Ahli MKT berhubung strategi kerjasama dengan Anwar dan DAP untuk mengharungi pilihan raya umum nanti.

Bagaimanapun, sumber dalaman berkata langkah pemecatan Pengerusi Badan Perhubungan UMNO Perlis, Datuk Seri Shahidan Kassim dianggap suatu yang mengejutkan memandangkan keputusan tersebut dibuat dengan menggunakan kuasa mutlak yang ada pada Presiden tanpa merujuk terlebih dahulu dalam mesyuarat semalam.

“Mungkin Presiden mahu memberikan isyarat awal kepada kumpulan penentang semasa mesyuarat beliau mempunyai kuasa untuk menentukan hala tuju parti dan pemecatan Shahidan adalah amaran kuat supaya tidak ada yang berani melawannya,” kata sumber.

Zahid bertindak memecat Shahidan sehari sebelum berlangsung mesyuarat semalam.

Dalam keadaan Zahid masih berkuasa dalam UMNO, pasti Anwar boleh menarik nafas lega kerana pintu rundingan antara PKR dengan UMNO dilihat masih terbuka dan berpeluang cerah diterjemahkan apabila semakin dekat pilihan raya nanti.

Kenyataan keputusan Ahli MKT yang menunggu sehingga Ogos kemudiaan baharu diputuskan hubungan dengan Bersatu memberi kelebihan kepada Anwar untuk meneruskan tekanan terhadap Perdana Menteri Tan Sri Muhyiddin Yassin supaya membubarkan Parlimen dan sekaligus memberi laluan kepada pilihan raya diadakan dengan kadar segera.

Selain itu, tarikh pemilihan UMNO yang belum dimuktamadkan juga akan dapat membantu Anwar untuk terus menguasai UMNO menerusi proksinya, Zahid kerana ia sekurang-kurangnya dapat mengawal kumpulan penentang yang menolaknya secara total sama ada dalam bentuk kerjasama mahu pun sebagai calon perdana menteri.

Sekiranya pemerhati politik beranggapan Zahid yang paling gembira dengan keputusan Mesyuarat MKT semalam ia adalah satu kesilapan kerana sebenarnya Anwar adalah individu yang paling gembira apabila Zahid masih kekal sebagai Presiden UMNO.


Sektor pertanian sudah terima peruntukan RM167.8 juta

Peruntukan sebanyak RM167.98 juta sudah disalurkan kerajaan kepada golongan petani, peladang dan nelayan setakat 2 Julai, 2021 bagi menyokong industri pertanian dan makanan negara.

Pembiayaan tersebut adalah sebahagian daripada RM400 juta yang diperuntukkan bagi golongan tersebut, kata Menteri Kewangan Tengku Datuk Seri Zafrul Abdul Aziz dalam laporan Unit Pelaksanaan dan Koordinasi Stimulus Ekonomi Antara Agensi Nasional (Laksana) ke-61 yang dikeluarkan pada Khamis.

“Di bawah skim sokongan industri pertanian dan makanan ini, RM350 juta merupakan peruntukan di bawah Skim Pembiayaan Mikrokredit Agrobank.

“Jaminan makanan amat dititikberatkan dalam PENJANA (Pelan Jana Semula Ekonomi Negara) dan Belanjawan 2021,” katanya lapor Bernama.

Beliau berkata di bawah skim sokongan penggunaan teknikal dan digital bagi perusahaan kecil dan sederhana (PKS) serta syarikat di peringkat pertengahan, sejumlah RM76.62 juta telah disalurkan kepada 13,873 perniagaan dalam bentuk geran dan pinjaman untuk langganan perkhidmatan digitalisasi, setakat 2 Julai.

Tengku Zafrul berkata sebanyak 322,177 majikan dan 2.64 juta pekerja juga telah menerima manfaat Program Subsidi Upah (PSU) 1.0 di bawah Pakej Rangsangan Ekonomi Prihatin Rakyat dan PENJANA.

Beliau berkata setakat 2 Julai, permohonan subsidi upah yang diluluskan telah mencapai nilai RM12.907 bilion.


Presiden patut bertanggungjawab, bukan ‘poster boy’ atau orang lain

Veteran UMNO Tengku Razaleigh Hamzah menegaskan bahawa ‘orang nombor satu’ perlu bertanggungjawab sepenuhnya terhadap kekalahan parti itu pada Pilihan Raya Umum Ke-15 (PRU-15) tahun lalu, bukan menyalahkan ‘poster boy’.

Bekas Ahli Parlimen Gua Musang yang mesra dengan panggilan ‘Ku Li’ itu berkata tiada apa-apa pada diri seorang ‘poster boy’, sebaliknya jika pemimpin itu seorang ikonik maka dia akan diterima baik oleh semua pihak.

“Barangkali dalam sebahagian masyarakat dia pun tidak diterima sepenuhnya. Ikonik ini orang yang disukai ramai macam Tunku Abdul Rahman atau Tun Abdul Razak. Mana-mana pergi pun orang sebut nama dia. Begitu juga Tun Dr Mahathir.

“Tapi dengan kekalahan UMNO dalam PRU-15 lalu. Biasanya, Presidenlah dipertanggungjawab. Orang nombor satu mesti bertanggungjawab. Kalau dia tidak bersalah pun dia mesti terima hakikat bahawa parti dia jatuh kerana dia di situ (mengetuai).

“Jika dia membiarkan keadaan jadi buruk maka dia tidak bertanggungjawab. Jadi dia mesti bertanggungjawab,” katanya menurut laporan Utusan hari ini (15 Januari 2023) merujuk kepada bekas Perdana Menteri Datuk Seri Ismail Sabri Yaakob sebagai ‘poster boy’ dan Presiden UMNO Datuk Seri Ahmad Zahid Hamidi.

Terdahulu, dalam temu bual bersama akhbar The Star, Zahid turut menyalahkan Ismail Sabri, beberapa pemimpin peringakt negeri serta bahagian, susulan kekalahan teruk UMNO pada PRU-15 lalu.

“Selepas PRU-15 tiada siapa yang mahu bertanggungjawab. Saya didesak meletak jawatan tetapi kenapa saya seorang? Bagaimana pula dengan poster boy kita (Ismail Sabri), ketua-ketua perhubungan negeri, beberapa ketua bahagian dan sayap? Ia adalah tanggungjawab semua orang,” kata Zahid.

Mengulas dua jawatan tertinggi parti yang tidak akan dipertandingkan pada pemilihan akan datang, Ku Li berkata “UMNO akan habis”.

“Dalam demokrasi jawatan tersebut perlu dipertandingkan supaya ada pilihan untuk orang ramai menerusi dua tiga kaedah. Ada sesetengah kumpulan sudah dibeli walaupun adanya pertandingan.

“Dia akan pilih orang sebab dapat sogokan atau bayaran. Tapi ada kumpulan yang berprinsip mahu lihat supaya parti disokong ini dipimpin orang yang betul-betul layak dan amanah,” kata beliau yang pernah dua kali dalam sejarah perjalanan politiknya bertanding merebut jawatan presiden tetapi kalah.

Tengku Razaleigh mengingatkan UMNO, walaupun Barisan Nasional (BN) memiliki 30 kerusi Parlimen, apa yang menjadi persoalan ialah ke mana arah perjuangan parti itu hendak membawa suara Melayu setelah kedudukan UMNO berada di bawah sekarang.

Apa lagi, katanya dengan lagak pemimpin UMNO sekarang yang tidak disenangi rakyat.

“Mungkin pemimpin UMNO tidak sedar lagi. Kita dengar pembongkaran duit berjuta-juta apabila kalah. Apa benda semua ini?,” katanya.


Keluarga anak yatim mangsa Covid-19 lega keprihatinan kerajaan

Peruntukan RM25 juta kepada Yayasan Keluarga Malaysia yang diumumkan menerusi Bajet 2022 hari ini bagi memastikan masa depan anak-anak yang kehilangan ibu bapa akibat Covid-19 di negara ini terus terjaga, melegakan keluarga kanak-kanak terbabit.

Mohd Ariff Hafizan Abdul Razak melahirkan rasa syukur dan lega dengan bantuan itu kerana ia menjanjikan masa depan lebih baik kepada lima anak saudaranya yang kehilangan ibu bapa mereka akibat jangkitan virus tersebut.

Beliau kini bergilir-gilir dengan ahli keluarganya yang lain untuk menjaga Hannan Humaira Mohd Nasir, 3, Hawwas, 6, Harraz, 8, Husna Humaira, 9, dan Hadrami, 11.

Bapa kelima-lima beradik iaitu Mohd Nasir Tahal meninggal dunia pada 11 Ogos lepas manakala ibu mereka Ida Haryanie Abdul Razak, yang juga kakak Mohd Ariff, menghembuskan nafas terakhir pada 7 Okt selepas pasangan suami isteri itu menerima rawatan di Hospital Putrajaya.

“Saya bersyukur dengan pengumuman Bajet 2022 ini sebab masa depan dan pendidikan mereka akan terjamin serta terbela dan tahu kerajaan nak bantu mereka sampai umur 18 tahun.

“Kami bukan daripada keluarga yang senang… datuk dan nenek mereka pun umur dah lanjut dan tiada pendapatan. Jadi bantuan ini sangat-sangat membantu untuk kami membesarkan lima beradik ini,” katanya lapor Bernama.

Menteri Kewangan Tengku Datuk Seri Zafrul Tengku Abdul Aziz, ketika pembentangan Bajet 2022 di Dewan Rakyat, berkata kerajaan menyediakan peruntukan itu kepada Yayasan Keluarga Malaysia bagi memimpin usaha melindungi kebajikan, pendidikan dan masa depan kanak-kanak terbabit.

Mohd Ariff juga berkata bantuan itu akan diguna untuk memberi pendidikan terbaik dan menyediakan keperluan asas harian kepada mereka.

Pengasas Pertubuhan Bukan Kerajaan (NGO) Semarak Syed Mohd Bakri Syed Ishak pula berkata pihaknya menyambut baik peruntukan itu selain menyifatkan ia tepat pada masanya di kala virus Covid-19 meragut nyawa ramai ibu bapa yang mempunyai anak-anak kecil di negara ini.

Beliau turut berpandangan bahawa biarpun kerajaan menyediakan peruntukan itu, pihak NGO perlu terus membantu sekadar yang mampu.

“Kalau sudut kewangan mereka sudah selesai, NGO pula boleh beri bantuan dari sudut pendidikan dan pembelajaran kepada anak-anak yatim terbabit,” katanya sambil menambah pendidikan kanak-kanak terbabit antara perkara yang perlu diutamakan kerana ia adalah penentu masa depan mereka.

Sejak wabak Covid-19 melanda negara, lebih 4,700 kanak-kanak telah hilang tempat bermanja apabila ibu bapa mereka meninggal dunia akibat dijangkiti virus itu.

Pada 23 Okt lepas, Perdana Menteri Datuk Seri Ismail Sabri Yaakob melancarkan Yayasan Keluarga Malaysia sebagai sebuah institusi bagi membantu anak-anak Keluarga Malaysia dalam mendapatkan sokongan terutama dari aspek pendidikan sehingga mereka mencapai usia 18 tahun.


Mangsa banjir di lima negeri turun

Jumlah mangsa banjir di lima negeri – Terengganu, Kelantan, Johor, Perak dan Pahang – sehingga jam 8 malam tadi (22 Disember 2022) turun kepada 55,127 daripada 15,895 keluarga, berbanding 58,054 mangsa (16,544 keluarga) pada jam 4 petang.

Menurut Agensi Pengurusan Bencana Negara (NADMA), Terengganu mencatat jumlah mangsa banjir tertinggi iaitu seramai 29,064 daripada 7,834 keluarga yang melibatkan lapan daerah.

Semua mangsa banjir itu ditempatkan di 202 pusat pemindahan sementara (PPS) dengan Kemaman merekodkan seramai 6,413 mangsa daripada 1,681 keluarga, diikuti Dungun (5,441 mangsa/1,440 keluarga); Besut (4,902 mangsa/1,232 keluarga); Kuala Nerus (3,685 mangsa/939 keluarga); Kuala Terengganu (2,582 mangsa/684 keluarga); Setiu (1,446 mangsa/363 keluarga); dan Matang (323 mangsa/65 keluarga).

Di Kelantan pula, mangsa banjir yang direkodkan ialah seramai 25,980 daripada 8,032 keluarga yang ditempatkan di 91 PPS di sembilan daerah.

PAsir Mas mencatat jumlah mangsa banjir paling ramai iaitu 13,510 daripada 4,489 keluarga yang ditempatkan di 30 PPS, diikuti Pasir Puteh (4,828 mangsa/1,255 keluarga/17 PPS); Tumpat (4,743 mangsa/1,481 keluarga/15 PPS); dan Bachok (1,437 mangsa/392 keluarga/7 PPS).

Mangsa lain ialah Kuala Krai (891 mangsa/259 keluarga/12 PPS); Tanah Merah (297 mangsa/83 keluarga/4 PPS); Kota Bharu (199 mangsa/51 keluarga/4 PPS); Machang (53 mangsa/14 keluarga/1 PPS); dan Jeli (22 mangsa/8 keluarga/1 PPS).

Sementara itu di Johor, seramai 34 mangsa daripada 11 keluarga di daerah Segamat ditempatkan di sebuah PPS, manakala di Perak pula 26 mangsa daripada 12 keluarga di Bagan Datuk ditempatkan di sebuah PPS.

Seramai 23 mangsa banjir daripada enam keluarga di Kuantan, Pahang pula dipindahkan ke sebuah PPS.

Sementara itu, Jabatan Pengairan dan Saliran (JPS) memaklumkan sehingga jam 11.15 malam ini, lima sungai di tiga negeri – Terengganu, Kelantan dan Johor – mencatat bacaan melebihi paras bahaya.

Sungai berkenaan ialah:

Terengganu

Kelantan

Johor


Calon SPM, STPM 2021 diberi vaksin Pfizer-BioNTech mulai Julai

Semua pelajar yang akan menduduki peperiksaan Sijil Pelajaran Malaysia (SPM) dan Sijil Tinggi Persekolahan Malaysia (STPM) 2021 akan diberi suntikan vaksin Pfizer-BioNTech mulai bulan depan.

Menteri Penyelaras Program Imunisasi COVID-19 Kebangsaan Khairy Jamaluddin berkata proses suntikan itu dijangka dilakukan di sekolah yang akan dijadikan pusat pemberian vaksin (PPV).

“Kita akan mulakan pemberian vaksin kepada mereka pada Julai sebagai persediaan sebelum mereka kembali ke sekolah kelak,” katanya pada sidang media selepas Mesyuarat Badan Bertindak Program Imunisasi COVID-19 Kebangsaan peringkat Pahang, di Kuantan, hari ini.

Semalam, Menteri Kanan Pendidikan Datuk Dr Radzi Jidin berkata cadangan kementerian itu agar murid yang menduduki peperiksaan awam diberi keutamaan untuk divaksinasi telah dipersetujui oleh Jawatankuasa Petugas Khas Imunisasi Covid-19 (CITF).

Radzi berkata ini berikutan Bahagian Regulatori Farmasi Negara (NPRA) telah meluluskan penggunaan vaksin Pfizer-BioNTech untuk golongan berusia 12 tahun ke atas.

Sementara itu, Khairy berkata pihaknya menyasarkan 80 peratus penduduk di Pahang dan negeri-negeri lain yang akan mengharungi musim tengkujuh divaksinasi menjelang Oktober ini.

“Kami akan cuba susun semula jadual pengagihan dengan mengambil kira musim tengkujuh bagi negeri-negeri yang akan terkesan. Kita harap dapat selesaikan menjelang Oktober, jika tidak, kita tengok strategi lain yang akan digunakan bagi memberi vaksin pada musim tengkujuh,” jelasnya.

Menurut Menteri Sains, Teknologi dan Inovasi itu, pihaknya akan menawarkan vaksin jenis CanSino kepada negeri-negeri yang mempunyai kawasan pedalaman yang sukar diakses seperti Pahang, Sabah dan Sarawak.

Vaksin satu dos berkenaan memudahkan petugas kesihatan yang tidak perlu memasuki kawasan pedalaman untuk kali kedua bagi melengkapkan vaksinasi kepada penerima di situ, sekali gus menjimatkan masa.

Negara dijangka menerima penghantaran kumpulan pertama vaksin CanSino pada pertengahan Julai ini.

Selain itu, Khairy berkata Pahang akan menerima 440,000 dos vaksin pada bulan depan berbanding 180,000 pada bulan ini, sekali gus dapat meningkatkan kadar suntikan harian yang pada masa ini merekodkan purata 5,000 suntikan sehari.

“Pahang mempunyai kapasiti 30,000 suntikan sehari dan dengan pertambahan dos ini dijangka lebih banyak PPV dibuka di setiap daerah dan lebih banyak unit-unit bergerak dapat ke lokasi pedalaman, kampung Orang Asli dan pulau,” katanya.


Lantikan Izzah, lagi NGO kritik PM kerana berunsur “nepotisme”

Kritikan terhadap Datuk Seri Anwar Ibrahim berterusan, terbaharu sebuah pertubuhan bukan kerajaan (NGO) juga membidas langkah melantik anaknya, Nurul Izzah sebagai penasihat kanan ekonomi dan kewangan.

Pengurus Pusat Membanteras Rasuah dan Kronisme (C4), Sudhagaran Stanley berkata langkah melantik anaknya tersebut berunsur “nepotisme” dan satu “konflik kepentingan”, malah membidas alasan tiada elaun diberikan sebagai tidak relevan.

“Kini menteri lain mungkin melakukan perkara sama melantik anak perempuan atau ahli keluarga bagi mengetuai portfolio penting.

“Di mana garisan penamatnya? Ini sudah pasti bukan amalan tadbir urus baik,” katanya dalam kenyataan, dengan menambah perlunya ketelusan dalam proses pelantikan politik,

Sudhagaran berkata, kelayakan serta proses permohonan dan pemilihan perlu didedahkan kepada umum supaya setiap individu berkepentingan berpeluang memohon untuk jawatan itu.

“Sudah pasti perdana menteri, malah mana-mana menteri sekalipun, mahukan yang orang terbaik dan paling berkelayakan menyertai pasukannya. Namun bagaimana untuk mencapai ini apabila tiada ruang untuk orang awam memohon mengisinya?

“Bagaimana kita boleh pasti bahawa Nurul Izzah orang paling berkelayakan yang telah dipilih untuk jawatan itu?” soalnya dipetik laporan FMT.

Stanley juga berkata sudah terdapat seorang Menteri Ekonomi dan langkah melantik seorang lagi penasihat boleh menimbulkan konflik.

“Nasihat siapa akan didengar Perdana Menteri? Anaknya atau Menteri Ekonomi? Inilah masalahnya,” katanya.

Anwar semalam mempertahankan pelantikan Nurul Izzah itu sebagai berdasarkan kelayakannya.

Katanya, Izzah mempunyai ijazah kejuruteraan dan bidang dasar awam dari Universiti Johns Hopkins di AS.


Suhakam kini lebih inklusif, tak macam dulu : NGO Islam

Beberapa badan bukan kerajaan (NGO) Islam hari ini mempertahankan barisan pesuruhjaya Suruhanjaya Hak Asasi Manusia (Suhakam) yang baharu, lapor Malaysiakini.

Jurucakapnya, Lukman Sheriff Alias yang merupakan Pengerusi Gabungan Pertubuhan-Pertubuhan Masyarakat Sivil Malaysia bagi Proses Semakan Berkala Sejagat (MACSA) berkata corak kepimpinan baharu itu jauh berbeza dengan kepimpinan lama yang menyisihkan NGO-NGO tertentu.

“Kami ingin membetulkan beberapa gambaran salah yang dibangkitkan kerana Suhakam kini lebih inklusif berbanding dahulu.

“Sesi libat urus Suhakam kini bukan sahaja dengan CSO kiri yang membawa aspirasi liberal tetapi telah terbuka dan menyantuni CSO Islam yang terlibat dalam advokasi Hak Asasi Manusia (HAM).

“Sebagai contoh MACSA bekerjasama dengan Suhakam dan Universiti Islam Antarabangsa (UIA) dalam bengkel literasi HAM pada awal tahun ini. Peguam MACSA juga dijemput mewakili SUHAKAM dalam ‘watching brief’ kes-kes mahkamah mewakili Suhakam dan dijemput menghadiri kursus serta seminar mengenai proses semakan berkala sejagat (Universal Periodic Review atau UPR).

“Ini jauh berbeza dari dahulu di mana CSO Islam tidak dilayan dan disisihkan,” katanya pada satu sidang media, petang ini.

Sidang media itu diadakan beberapa hari selepas Pengerusi Suhakam, Profesor Datuk Dr Rahmat Mohamad dikecam berhubung saman yang difailkan terhadap Timbalan Setiausaha Suhakam, Shahizad Sulaiman bulan lalu.

Sidan media itu turut disokong Pertubuhan-Pertubuhan Pembela Islam (Pembela), Persatuan Peguam Muslim Malaysia dan Persatuan Pengguna Islam (PPIM).

Katanya, pendekatan Suhakam sebelum ini dilihat seperti mengiktiraf HAM acuan Barat secara bulat-bulat dengan menganggap semua yang diformulasikan di Pertubuhan Bangsa-Bangsa Bersatu (PBB) sebagai sesuatu yang bersifat universal.

Lukman mendakwa perebutan kuasa dalam Suhakam disebabkan isu kira-kira dana RM2 juta bantuan kewangan yang diterima daripada Kesatuan Eropah (EU) di mana pihak tertentu didakwa mahu mengawal cara dana itu digunakan.

Namun Suhakam digesa untuk memulangkan dana itu kepada EU bagi mengekalkan sikap berkecuali dan tidak berat sebelah.


RM372.34 bilion untuk belanjawan 2023, ‘Bajet PRU-15’

Kerajaan Malaysia di bawah Perdana Menteri Datuk Seri Ismail Sabri Yaakob hari ini (7 Oktober 2022) akan mendedahkan pelan perbelanjaan Persekutuan berjumlah RM372.340 bilion untuk tahun depan, mengatasi bajet tahun ini sebanyak RM40 bilion.

Dalam Bajet 2023, sebanyak RM94.3 bilion telah diperuntukkan untuk perbelanjaan pembangunan, yang tertinggi setakat ini, berbanding peruntukan untuk 2022 sebanyak RM71.2 bilion.

Di bawah perbelanjaan ini, peruntukan yang disalurkan kepada pertumbuhan ekonomi meningkat dua peratus, mengambil hampir satu perlapan daripada jumlah perbelanjaan pembangunan.

Unjuran untuk perbelanjaan mengurus 2023, sebaliknya, dijangka berkurangan kepada RM272.3 bilion daripada RM284.7 bilion tahun ini, kurang sebanyak kira-kira RM12 bilion.

Namun, kerajaan Ismail Sabri telah menggandakan perbelanjaan untuk bantuan sosial dan subsidi daripada hanya 5.2 peratus ketika Bajet 2022 kepada 11.3 peratus di bawah perbelanjaan mengurus tahun depan.

Langkah itu telah dijangkakan oleh pakar ekonomi memandangkan Pilihan Raya Umum Ke-15 (PRU-15) sudah semakin hampir.

Emolumen untuk perkhidmatan awam negara juga diunjurkan berkurangan walaupun hanya di bawah dua peratus di samping pengagihan pencen. Gaji, elaun dan faedah merangkumi sehingga satu perempat daripada perbelanjaan mengurus.

Sementara itu, peruntukan 2023 untuk dana Covid-19 akan mengambil hanya 1.3 peratus. Di bawah Bajet 2022, peruntukan untuk dana itu adalah hampir tujuh peratus daripada jumlah belanjawan.


Anwar dan Zahid berbohong, PDRM belum terima laporan

Presiden UMNO, Datuk Seri Ahmad Zahid Hamidi dan Presiden PKR, Datuk Seri Anwar Ibrahim yang menggertak untuk membuat laporan polis berhubung klip audio tular sehingga hari ini masih belum mengambil sebarang tindakan.

Ketua Polis Negara, Tan Sri Abdul Hamid Bador mengesahkan kedua-dua pemimpin politik itu berbohong kononnya pegawai mereka sudah diarahkan membuat laporan polis bagaimanapun sehingga hari ini tiada laporan yang diterima pihak berkuasa itu.

“Setakat ini saya tidak dimaklumkan lagi, laporan belum dibuat lagi. Kita tunggulah, kalau betul beliau (Ahmad Zahid dan Anwar) difitnah, demi kebaikan, buatlah laporan.

“Kita lihat daripada tempoh reaksi orang ramai terhadap audio tersebut. Sampai satu tahap ia menimbulkan kebimbangan dan kegusaran semua, kita akan jalankan siasatan,” kata beliau hari ini.

Jelas Abdul Hamid, pihak berkuasa akan meneruskan siasatan kerana sudah menerima tujuh laporan polis berhubung klip audio tersebut namun ia bukan dibuat oleh kedua-dua pemimpin politik tersebut mahu pun pegawai mereka.

“Bagaimanapun, siasatan lanjut termasuk menganalisis suara salah seorang daripada mereka hanya akan dibuat selepas kita buka kertas siasatan.

“Kita akan menilai bukti-bukti lain yang dijalankan,” jelasnya.

Baru-baru ini, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Zahid dan Anwar kini sedang berdepan tekanan susulan penularan klip audio tersebut, mereka berdua juga pada awalnya mahu melaporkan kepada polis untuk menyiasat dalang penularan klip tersebut bagaimanapun pihak berkuasa berkata masih belum menerima sebarang laporan setakat ini.


Dunia ketawakan Malaysia jika Najib diampun: Bekas Ketua Hakim Negara

Sistem perundangan dan kehakiman Malaysia akan menjadi bahan ketawa seluruh dunia sekiranya Datuk Seri Najib Razak yang kini menjalani hukuman di Penjara Kajang, diampunkan.

Bekas Ketua Hakim Negara Tun Abdul Hamid Mohamad berkata bekas Perdana Menteri itu telah memfailkan petisyen pengampunan iaitu 10 hari setelah Mahkamah Persekutuan pada 23 Ogos lalu mensabitkan kesalahan dan hukuman yang dikenakan Mahkamah Tinggi.

“Sekarang semua orang menunggu bilakah Lembaga Pengampunan akan bersidang dan apakah keputusannya.

“Katakanlah dalam masa terdekat Lembaga Pengampunan bersidang dan memberi pengampunan kepada beliau, ia akan menjadikan sistem perundangan dan kehakiman di negara ini bahan ketawa di dunia,” katanya.

Menurutnya Suruhanjaya Pencegahan Rasuah Malaysia (SPRM) telah menghabiskan bertahun-tahun menyiasat kes itu, demikian juga pendakwa raya mengambil masa berbulan-bulan mengkaji kertas siasatan.

Hakim pula katanya mengambil masa bertahun-tahun untuk membicarakan kes itu dan mendengar rayuan demi rayuan, merekod, menyemak dan mengkaji beribu-ribu halaman keterangan dan dokumen, mendengar puluhan saksi dan menulis ratusan halaman alasan penghakiman.

“Satu dua bulan selepas tertuduh disabitkan dan dihukum penjara berpuluh-puluh tahun dan didenda beratus-ratus juta atau berbilion, tanpa terpaksa melakukan apa yang disebut itu semua, ahli-ahli Lembaga Pengampunan, dengan satu ayat mengampun sabitan dan hukuman itu! Perlukah saya berkata apa-apa lagi? Bayangkanlah sendiri,” katanya.

Tun Abdul Hamid yang menjadi Ketua Hakim Negara mulai 2 November 2007 hingga 18 Oktober 2008 berkata kesalahan yang dilakukan oleh Najib adalah lebih besar daripada kesalahan Datuk Seri Anwar Ibrahim kerana ia melibatkan kewangan negara.

“Patutkah Raja Berperlembagaan mengampunnya semata-mata kerana partinya menang PRU (Pilihan Raya Umum)? Jika itu berlaku, akan jadi bahan ketawalah negara Malaysia dan Raja Berperlembagaannya!

“Najib sedang menghadapi beberapa pertuduhan lagi. Jika beliau diampunkan dalam kes ini, jika selepas ini beliau didapati bersalah lagi, adakah beliau akan diampun lagi atas alasan yang sama?,” kata Abdul Hamid lagi.

Katanya beliau menegaskan hujah adil atau tidaknya sesuatu perbicaraan terletak sama ada keputusannya sah mengikut undang-undang, bukannya mengikut perasaan orang ramai apatah lagi ahli sesebuah parti politik yang semestinya berat sebelah.

Abdul Hamid berkata beliau telah membincang alasan itu satu per satu untuk membantu pembaca menilainya dan membuat keputusan sendiri.

Beliau juga menegaskan bukan tugas atau terletak di bawah bidang kuasa Lembaga Pengampunan untuk mempersoal kesahan keputusan Mahkamah Persekutuan atau mengetepikannya.

Katanya perasaan Najib tidak mendapat perbicaraan adil berdasarkan emosi ahli-ahli sesebuah parti politik tidak boleh menjadi alasan memberi pengampunan.

Abdul Hamid juga berpendapat Najib tidak wajar diberi pengampunan sekiranya Barisan Naisonal (BN) menang Pilihan Raya Umum Ke-15.

“Alasan paling kuat mengapa pengampunan tidak patut diberi atas alasan ini ialah precedent (duluan) yang diwujudkan oleh kes Anwar itu tidak patut diikuti untuk mengelak pemimpin-pemimpin yang korup, menyalahguna kuasa dan menyeleweng wang negara dan penjenayah daripada berkuasa atau berkuasa semula dan mengelak hukumam.

“Ia juga untuk mengelak ahli-ahli politik daripada memperalatkan Raja Berperlembagaan dan Lembaga Pengampunan untuk membolehkan pemimpin seperti itu berkuasa atau berkuasa semula. Itu bukanlah tujuan Lembaga Pengampunan diadakan.

“Eloklah Lembaga Pengampunan kembali kepada amalan asal: mengampun kesalahan tanpa mempertikai keesahan sabitan dan hukuman oleh mahkamah kerana Lembaga Pengampunan bukanlah mahkamah rayuan dan jika tertuduh tidak bersalah, apakah yang hendak diampunkan?,” katanya lagi.

Artikel berkaitan: Patutkah Najib diberi pengampunan?


Gelombang PN tak padam, dijangka kekal dalam PRN: Tuan Ibrahim

Gelombang sokongan rakyat kepada Perikatan Nasional (PN) dijangka tidak terhenti dan akan berterusan sehingga ke Pilihan Raya Negeri (PRN) nanti, kata Datuk Seri Tuan Ibrahim Tuan Man.

Timbalan Presiden PAS berkata walaupun pelbagai tohmahan dan tuduhan kononnya menerima judi dibuat tanpa bukti oleh pemimpin kerajaan campuran, namun rakyat boleh menilai sejauh mana kebenaran tuduhan tersebut kerana sehingga hari ini gagal dibuktikan.

“Semalam saya hadir ke Mesyuarat Majlis Tertinggi PN Pusat. Kerja-kerja menuju PRN sudah mula digerakkan di keenam-enam negeri.

“Gelombang PN yang melanda negara dalam PRU15 masih lagi tidak terpadam dan terus semarak hasil kerjasama yang padu daripada jentera PN daripada pelbagai peringkat,” katanya dalam satu hantaran di Facebook, hari ini.

Pada Pilihan Raya Umum Ke-15 (PRU-15) lalu, PN menjadi pesaing hebat kepada Pakatan Harapan (PH) dan Barisan Nasional (BN) selepas berjaya menarik pengundi dan mengempur kubu kuat dua gabungan politik itu.

PN meraih 74 kerusi Parlimen pada pilihan raya lepas, ketinggalan hanya lapan kerusi berbanding PH, namun jauh meninggalkan BN yang memperoleh 30 kerusi.


Minyak RON97 naik kepada RM4.33 seliter, RON95 dan diesel kekal

Harga runcit petrol RON97 naik dua sen seliter daripada RM4.31 seliter kepada RM4.33 seliter manakala harga petrol RON95 dan diesel kekal bagi tempoh seminggu sehingga 25 Mei.

Menurut Kementerian Kewangan (MOF) dalam kenyataan hari ini, petrol RON95 pada RM2.05 seliter dan diesel RM2.15, meskipun harga pasaran sebenar bagi kedua-dua produk telah meningkat melebihi paras harga siling yang telah ditetapkan, lapor Bernama.

Harga baru itu adalah berdasarkan harga runcit mingguan produk petroleum mengikut formula Mekanisme Harga Automatik (APM).

“Kerajaan akan terus memantau trend harga minyak mentah global dan mengambil langkah bersesuaian bagi memastikan kebajikan serta kesejahteraan rakyat terus terpelihara,” katanya.


Covid-19: Singapura catat 14 kematian, kes baharu terus naik

Singapura merekodkan 14 lagi kematian akibat kompilasi Covid-19 dalam tempoh 24 jam semalam, menjadikan keseluruhan sejak awal tahun lalu berjumlah 294 kes.

Kementerian Kesihatan Singapura (MOH) berkata dalam tempoh sama sebanyak 3,637 jangkitan baharu direkodkan, meningkat berbanding 3,439 kes yang dicatat pada Khamis.

MOH dalam kenyataan berkata kematian itu membabitkan tujuh lelaki dan tujuh wanita berumur antara 41 hingga 97 tahun.

“Dalam kelangan mereka, lima lengkap divaksin, satu belum lengkap vaksinasi dan tujuh lagi tidak divaksin. Semua mereka mempunyai penyakit tertentu,” kata MOH.

Jumaat adalah hari ke 33 berturut-turut negara itu mencatat kes kematian akibat Covid-19.

Sementara itu, daripada jumlah kes baharu pula, MOH berkata, 3,039 melibatkan jangkitan di dalam komuniti, 592 pekerja asing dan enam kes import.

Kes baharu termasuk 528 berumur 60 tahun ke atas.

Jumlah kumulatif positif sejak wabak Covid-19 melanda negara itu awal tahun lalu kini mencecah 165,663 kes. – ST


[KEMAS KINI] Mahkamah Rayuan bebaskan Ku Nan

Mahkamah Rayuan Putrajaya hari ini, melepas dan membebaskan bekas Menteri Wilayah Persekutuan, Datuk Seri Tengku Adnan Tengku Mansor daripada tuduhan menerima rasuah RM2 juta daripada seorang ahli perniagaan.

Panel tiga Hakim Mahkamah Rayuan diketuai Datuk Suraya Othman, dalam keputusan majoriti 2-1 membenarkan rayuan Tengku Adnan terhadap keputusan Mahkamah Tinggi yang mendapati beliau bersalah dan menjatuhkan hukuman penjara 12 bulan dan denda RM2 juta.

Pada prosiding itu, Hakim Datuk Ahmad Nasfy sependapat dengan Suraya manakala keputusan minoriti dibuat oleh Hakim Datuk Abu Bakar Jais.

Sehubungan itu, Mahkamah Rayuan mengetepikan sabitan dan hukuman penjara 12 bulan dan denda RM2 juta yang dijatuhkan terhadap Tengku Adnan oleh Mahkamah Tinggi.

Pada 21 Disember tahun lalu Hakim Mahkamah Tinggi Kuala Lumpur Mohamed Zaini Mazlan menjatuhkan hukuman terhadap bekas Menteri Wilayah Persekutuan itu yang juga dikenali sebagai Ku Nan, 12 bulan penjara dan mengenakan denda RM2 juta, selepas beliau didapati bersalah.

Bagaimanapun mahkamah membenarkan permohonan Ahli Parlimen Putrajaya itu, untuk menangguhkan pelaksanaan hukuman penjara dan denda itu, sementara menunggu rayuan.

Tengku Adnan, 70, didakwa dalam kapasitinya sebagai seorang penjawat awam iaitu Menteri Wilayah Persekutuan, menerima RM2 juta daripada Pengarah Aset Kayamas Sdn Bhd (AKSB) Tan Sri Chai Kin Kong melalui cek didepositkan ke dalam akaun bank milik syarikat Tadmansori Holdings Sdn Bhd yang beliau mempunyai kepentingan dan diketahui syarikat AKSB ada perhubungan dengan tugas rasminya.

Beliau didakwa melakukan kesalahan itu di CIMB Bank Berhad, Cawangan Pusat Bandar Damansara di sini pada 14 Jun 2016 mengikut Seksyen 165 Kanun Keseksaan yang membawa hukuman maksimum penjara dua tahun atau denda.

Sejumlah 15 wartawan daripada media tempatan telah diberikan pas, bagi mengikuti perbicaraan menerusi sidang video di sebuah bilik.


Kertas siasatan kes ADUN buat gangguan seksual siap minggu ini

Siasatan berhubung kes gangguan seksual membabitkan seorang Ahli Dewan Undangan Negeri (ADUN) di Johor terhadap seorang wanita ahli sebuah parti politik, akan dilengkapkan minggu ini.

Ketua Polis Johor Datuk Kamarul Zaman Mamat berkata setakat ini, beberapa individu termasuk ADUN serta wanita berkenaan sudah dipanggil bagi memberi keterangan dan melengkapkan siasatan berkaitan dakwaan itu, menurut laporan Bernama.

“Setakat ini, siasatan masih dijalankan dan beberapa individu telah kami panggil untuk merakam percakapan berhubung kes ini.

“Kami masih lagi menyiasat, insya-Allah siasatan dilakukan secara adil dan mungkin memerlukan masa dua tiga hari untuk diselesaikan,” katanya semasa sidang media di Ibu Pejabat Polis Kontinjen (IPK) Johor hari ini.

Isnin lepas, Ketua Polis Daerah Kota Tinggi Supt Hussin Zamora mengesahkan menerima laporan polis dibuat wanita berusia 26 tahun itu di Balai Polis Kota Tinggi.

Sebelum ini, tular mengenai gangguan seksual seorang mangsa dipercayai ahli sebuah parti politik di Johor, yang mendakwa telah beberapa kali diganggu secara seksual oleh ADUN terbabit.

Bagaimanapun, ADUN berkenaan telah menafikan dakwaan itu dan menyatakan ia satu konspirasi politik, fitnah serta cubaan untuk menjatuhkan maruahnya sebagai ahli politik.


MP gesa PM Britain letak jawatan

Pemimpin pembangkang Britain pada Ahad menuduh Perdana Menteri Boris Johnson melanggar undang-undang, manakala pengerusi bersama parti Konservatif menyokongnya untuk kekal memegang jawatan.

Dalam perkembangan terbaharu “partygate”, isteri Johnson, Carrie disiarkan di muka depan akhbar Sunday Telegraph memeluk seorang rakan pada pesta September 2020, yang jelas melanggar peraturan penjarakan sosial pada masa itu.

Sekurang-kurangnya enam Ahli Parlimen (MP) dalam parti Konservatif Johnson kini secara terbuka menggesa beliau meletak jawatan, manakala yang lain berkata mereka sedang menunggu hasil siasatan dalaman oleh penjawat awam kanan Sue Gray.

Pemimpin Buruh Keir Starmer berkata faktanya sudah jelas.

“Saya fikir dia melanggar undang-undang. Saya fikir sebaiknya dia mengakui melanggar undang-undang,” kata Starmer kepada stesen televisyen BBC.

Gray hanya mempunyai kuasa untuk membuktikan fakta, katanya sambil menggesa polis untuk meneliti kemungkinan siasatan jenayah sebaik laporannya dikeluarkan.

“Perdana Menteri telah merendahkan jawatan itu dan beliau telah kehilangan kuasa penuh bukan sahaja dalam partinya sendiri, tetapi dalam negara,” kata Starmer.

Satu tinjauan pendapat menunjukkan Parti Buruh mendapat sokongan terbesar sejak 2013, dengan 41 peratus undian berbanding 31 peratus bagi Konservatif. Tinjauan dalam talian itu dilakukan Opinium terhadap 2,005 respondan pada 12 hingga 14 Januari 2022.

Menteri kanan Oliver Dowden, pengerusi bersama Konservatif, mengakui bahawa acara di Downing Street itu “sama sekali tidak boleh diterima”.

Tetapi Dowden menyokong Johnson untuk kekal di pejabat, sambil menegaskan beliau akan mengambil “tanggungjawab penuh” sebaik sahaja Gray mengeluarkan hasil siasatannya.

MP Konservatif, yang kebanyakannya menghabiskan hujung minggu di kawasan mereka, berkata mereka dibanjiri dengan mesej daripada pengundi yang marah dengan pelanggaran peraturan di Downing Street.

Selepas beberapa minggu membuat penafian, Johnson minggu ini meminta maaf di Parlimen atas sekurang-kurangnya satu acara yang dianjurkan kakitangan dan dihadirinya pada Mei 2020, apabila warga Britain dilarang bersosial.

Dua parti lain telah diadakan pada April 2021 ketika Ratu Elizabeth bersedia untuk mengebumikan Putera Philip, suaminya yang berusia 73 tahun. Downing Street menghantar permohonan maaf kepada Istana Buckingham, menyebut mereka “sangat kesal”.

Tetapi itu bukanlah peristiwa terpencil, menurut Daily Mirror pada Sabtu yang menyiarkan gambar peti sejuk dihantar ke pintu belakang Downing Street pada Disember 2020 untuk “Wine time Fridays”. – Agensi


Kit Siang umum bersara, tidak lagi bertanding pilihan raya selepas ini

Lim Kit Siang hari ini mengumumkan persaraannya dalam pentas politik negara semasa berucap dihadapan perwakilan semasa Kongres DAP.

Pemimpin veteran DAP itu juga tidak akan bertanding dalam mana-mana kerusi pada pilihan raya umum (PRU) nanti, disamping menarik balik sebarang pertandingan jawatan semasa Kongres DAP yang berlangsung.

“Saya mengambil peluang ini untuk mengumumkan persaraan saya daripada politik. Saya menarik diri dari bertanding pilihan jawatankuasa pusat hari ini  – sila padamkan no 39 dari senarai calon jawatankuasa pusat anda.

“Saya juga tidak akan bertanding dalam pilihan raya parlimen atau negeri di masa hadapan,” katanya.

Ahli Parlimen Iskandar Puteri itu berkata dia telah bersama DAP selama 56 tahun dan telah menyaksikannya berkembang daripada parti kecil menjadi pembangkang utama yang bersama-sama menubuhkan kerajaan persekutuan selepas Pilihan Raya Umum Ke-14 (PRU-14) lalu.

Kit Siang memulakan kerjaya sebagai seorang ahli politik ketika menjawat jawatan sebagai Setiausaha Organisasi Kebangsaan DAP dari 1966 hingga 1969.

Pada masa yang sama beliau juga diamanahkan untuk menyunting akhbar parti itu, The Rocket.

Laluan landskap politik berubah apabila beliau dinaikkan pangkat menjadi Setiausaha Agung pada tahun 1969 selepas bertindak sebagai Setiausaha Agung untuk tempoh yang singkat dalam tempoh yang bergolak dalam sejarah negara.

Kit Siang dipilih pertama kali sebagai Ahli Parlimen untuk kerusi Bandar Melaka pada tahun 1969.

Beliau pernah bertanding di beberapa kerusi parlimen dan juga pernah tewas beberapa kali dalam pilihan raya.

Antara kerusi Parlimen yang pernah dimenanginya, Bandar Melaka (1969–1974), Kota Melaka (1974–1978), Petaling Jaya, Selangor (1978–1982), Kota Melaka (1982–1986), Tanjong, Pulau Pinang (1986–1999), Ipoh Timur, Perak (2004–2013), Gelang Patah, Johor (sejak 2013) dan Iskandar Puteri, Johor (2018).


Isu ugut rogol pelajar: Laporan mengelirukan jejas kredibiliti polis

Polis Diraja Malaysia sentiasa memberi komitmen dan memandang serius untuk menjalankan siasatan terperinci terhadap setiap laporan yang dibuat oleh orang ramai.

Sehubungan itu, media diminta lebih bertanggungjawab dalam melaporkan sebarang kes supaya tidak menimbulkan salah faham di kalangan masyarakat, kata kenyataan Unit Komunikasi Korporat Bukit Aman, hari ini.

Kenyataan itu dibuat susulan berita disiarkan portal Malaysiakini dan China Press berkaitan kenyataan Timbalan Ketua Polis Negara, Datuk Seri Acryl Sani Abdullah Sani bertarikh 26 April 2021.

Kedua-dua laporan itu memetik Acryl Sani mendakwa ugutan rogol diterima pelajar wanita terbabit sebagai kemungkinan satu gurauan daripada rakan sekelas.

‘Mungkin gurauan’ dalam kenyataan balas daripada soalan wartawan adalah aspek yang sedang disiasat dan tidak bermaksud isu berkenaan ‘hanya sekadar gurauan’ sepertimana digambarkan oleh kedua-dua portal berkenaan, kata kenyataan itu.

PDRM berkata, tajuk laporan kedua-dua portal berkenaan amat mengelirukan kerana tidak memberi gambaran sebenar yang dibuat ketika sidang media.

“Tajuk laporan yang hanya merujuk kepada sebahagian respon dan menggambarkan sebagai intipati kenyataan, merupakan tindakan tidak bertanggungjawab yang boleh menimbulkan kegusaran masyarakat, mencemarkan kredibiliti siasatan polis serta mewujudkan spekulatif negatif terhadap mangsa,” katanya.


Zahid senada dengan Anwar dan DAP, desak lagi Parlimen dibuka segera

Presden UMNO, Datuk Seri Ahmad Zahid Hamidi senada pendirian dengan bakal rakan sejawat, Datuk Seri Anwar Ibrahim dan DAP yang menggesa supaya sidang Parlimen dibuka dengan segera kerajaan Perikatan Nasional (PN).

Zahid meneruskan tekanan terhadap kerajaan PN dengan berkata Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah boleh memanggil Parlimen untuk bersidang bila-bila masa tanpa menerima nasihat Perdana Menteri Tan Sri Muhyiddin Yassin.

“Pandangan kedua jika pun Ordinan Darurat telah mengatasi Perlembagaan Persekutuan, maka Yang di-Pertuan Agong boleh mengarahkan Parlimen bersidang tanpa nasihat Perdana Menteri.

“Ini kerana apabila Perkara 55 Perlembagaan Persekutuan tidak terpakai, maka Perkara 40 Perlembagaan Persekutuan iaitu Yang di-Pertuan Agong hendaklah bertindak mengikut nasihat Kabinet juga tidak terpakai,” katanya menerusi hantaran di Facebook.

Menurut anak murid Anwar tersebut, Ordinan Darurat memberi kuasa kepada Agong memanggil sidang Parlimen tanpa perlu menunggu nasihat Perdana Menteri.

Ujarnya, Seksyen 14 Ordinan Darurat memperuntukkan sidang Parlimen boleh dipanggil, diprorog dan dibubar pada satu tarikh yang difikirkan sesuai oleh Agong sepanjang tempoh darurat berkuat kuasa.

Seksyen 15 Ordinan Darurat pula memperuntukkan Agong boleh memanggil, memprorog dan membubar sidang Dewan Undangan Negeri (DUN) selepas berunding dengan Raja dan Yang di-Pertua Negeri, tambahnya.

Secara umumnya kata Zahid, kesemua pandangan itu mengilhamkan resolusi, Agong sememangnya boleh memanggil sidang Parlimen bagi diadakan pada bila-bila masa.

“Pandangan-pandangan itu malah, dilihat selari dengan titah Yang di-Pertuan Agong pada 24 Februari 2021 bahawa sidang Parlimen boleh diadakan sepanjang tempoh Darurat.

“Pandangan-pandangan terbabit juga selari dengan titah Yang di-Pertuan Agong beberapa hari lalu supaya Parlimen kembali bersidang secepat mungkin,” tegasnya.

Terdahulu, pemimpin veteran DAP, Lim Kit Siang juga mengeluarkan desakan selari dengan pendirian Zahid yang mahu Muhyiddin membuat keputusan selewat-lewatnya esok untuk memanggil sidang Dewan Rakyat pada 19 Julai.

Katanya, ia bagi menghormati peruntukan Peraturan Mesyuarat yang memerlukan notis sekurang-kurangnya 28 hari sebelum persidangan bermula.

“Perkara ini bermakna esok 20 Jun 2021 adalah tarikh akhir untuk Perdana Menteri memanggil sidang Dewan Rakyat pada 19 Julai dengan menghormati peruntukan Peraturan Mesyuarat ini.

“Sekiranya Kabinet hanya bermesyuarat pada hari Rabu, 23 Jun 2021, ia tidak akan dapat memanggil sidang Parlimen pada 19 Julai dan pada masa yang sama menghormati peruntukan Peraturan Mesyuarat, walaupun masih terdapat ruang untuk mengadakan sidang Parlimen dalam 10 hari terakhir bulan Julai di antara 22 sehingga 30 Julai 2021,” kata Kit Siang.

Ketua Pembangkang, Anwar juga terdahulu membuat desakan sama dengan memberi kata dua kepada Muhyiddin untuk memanggil sidang Parlimen atau berundur secara terhormat.


Sidang Dewan Rakyat bermula ketika UMNO desak PRU-15 segera pada musim banjir

Dewan Rakyat mula bersidang hari ini dengan kerajaan menerima tekanan daripada UMNO supaya membubarkan Palrimen bagi mengadakan pilihan raya umum ke-15 (PRU-15) dengan segera pada tahun ini juga.

Berkemungkinan sidang kali ini menjadi yang terakhir sebelum Parlimen dibubarkan dengan tumpuan pastinya terarah kepada pembentangan Bajet 2023 pada ketika negara sedang berdepan cabaran ekonomi ekoran kejatuhan ringgit dan kadar inflasi yang semakin meningkat.

Pembangkang Pakatan Harapan (PH) menerusi Ketuanya, Datuk Seri Anwar Ibrahim memberi isyarat akan menimbang untuk menolak Bajet 2023 sekiranya Perdana Menteri Datuk Seri Ismail Sabri Yaakob tidak memberi jaminan PRU-15 tidak diadakan semasa musim tengkujuh tahun ini dan tunduk kepada tekanan Presidennya, Datuk Seri Ahmad Zahid Hamidi.

Untuk rekod, semua parti politik sudah melakukan persediaan bagi menghadapi PRU-15 dengan pelbagai kempen dan ceramah raksasa seolah-olah menjangkakan Parlimen bakal dibubar pada masa terdekat.

Malah, spekulasi bertiup kuat berkemungkinan Parlimen akan dibubarkan pada 10 atau 12 Oktober selepas pembentangan Bajet 2023 pada 7 Oktober, malah kenyataan Ismail Sabri sebelum ini PRU-15 akan diadakan sedikit masa lagi menyebabkan semua parti politik terpaksa mengambil langkah awal bersiap-siaga menghadapi segala kemungkinan.

Pada hari pertama Dewan Rakyat, tumpuan ahli-ahli dewan tertumpu kepada langkah kerajaan untuk menangani menangani cabaran ekonomi dan kesiapsiagaan agensi kerajaan dalam menghadapi kemungkinan bencana banjir antara tumpuan utama pada hari pertama Mesyuarat Ketiga Penggal Kelima Parlimen ke-14.

Menurut Aturan Urusan Mesyuarat di laman sesawang Parlimen, persoalan mengenai cabaran ekonomi itu diajukan Datuk Seri Tajuddin Abdul Rahman (BN-Pasir Salak) kepada Perdana Menteri yang ingin tahu tindakan kerajaan menangani cabaran tersebut demi menjaga kebajikan serta kesejahteraan Keluarga Malaysia semasa sesi Pertanyaan bagi Jawab Lisan di Dewan Rakyat.

Anwar (PH-Port Dickson) pula meminta Perdana Menteri menyatakan perangkaan terkini butiran kategori pendapatan berkenaan isi rumah mengikut kategori B40, M40 dan T20 menurut pecahan tahun bermula 2019 sehingga 2022.

Turut tersenarai, soalan Datuk Rubiah Wang (GPS-Kota Samarahan) kepada Perdana Menteri mengenai status Jawatankuasa Pengurusan Bencana Daerah di seluruh negara bagi menghadapi kemungkinan bencana banjir pada hujung tahun ini.

Selain itu, Fong Kui Lun (PH-Bukit Bintang) meminta Menteri Wilayah Persekutuan menyatakan persiapan kementerian itu bagi menghadapi bencana banjir yang dijangka melanda Kuala Lumpur pada akhir tahun ini.

Persidangan kali ini bakal menyaksikan pembentangan Rang Undang-undang Pengangkutan Jalan (Pindaan) 2022, Rang Undang-undang Pengangkutan Awam Darat (Pindaan) 2022, Rang Undang-undang Lembaga Pelesenan Kenderaan Perdagangan (Pindaan) 2022 dan Rang Undang-undang Kualiti Alam Sekitar (Pindaan) 2022 untuk bacaan kali pertama.

Berdasarkan Aturan Urusan Mesyuarat, selain usul pemilihan Timbalan Yang Dipertua Dewan Rakyat, mesyuarat juga dijangka bakal tertumpu kepada pembentangan penyata Jawatankuasa Pilihan Khas Menimbang Rang Undang-undang berkaitan Rang Undang-undang Kawalan Produk Tembakau dan Merokok 2022.

Penyata yang mengandungi cadangan penambahbaikan kepada rang undang-undang tersebut dijangka dibentangkan di Dewan Rakyat tidak lewat daripada Khamis (6 Okt) sekiranya usul Menteri Kesihatan bagi melanjutkan tarikh pembentangan penyata itu dipersetujui.

Pada 2 Ogos lepas, Jawatankuasa Pilihan Khas Menimbang Rang Undang-undang yang dianggotai 13 Ahli Parlimen kerajaan dan pembangkang serta dipengerusikan Menteri Kesihatan Khairy Jamaluddin ditetapkan perlu membentangkan penyata itu tidak melebihi tarikh hari pertama persidangan Mesyuarat Ketiga Penggal Kelima Parlimen ke-14.

Fokus utama persidangan kali ini adalah kepada pembentangan Rang Undang-undang Perbekalan (Belanjawan) 2023, yang dijadual dibentangkan Menteri Kewangan Tengku Datuk Seri Zafrul Tengku Abdul Aziz pada 4 petang, Jumaat ini.

Rang undang-undang itu dijadual dibahaskan di peringkat dasar selama lapan hari dan akan dijawab oleh menteri selama empat hari sebelum dibahaskan di peringkat jawatankuasa selama 12 hari.

Persidangan Dewan Rakyat kali ini akan berlangsung selama 32 hari hingga 29 Nov.


Asyraf Wajdi dakwa Zahid jadi sebab Ismail Sabri dilantik sebagai PM

Ketua Pemuda UMNO Datuk Asyraf Wajdi Dusuki mendakwa Datuk Seri Ismail Sabri Yaakob diangkat menjadi Perdana Menteri (PM) disebabkan Datuk Seri Ahmad Zahid Hamidi yang memiliki jiwa besar sebagai presiden parti.

“Datuk Seri Ismail Sabri, Naib Presiden Kanan UMNO menjadi Perdana Menteri… itu pun atas jiwa besar presiden… yang tidak mahu pegang jawatan Ketua Pembangkang. Sebab tahu beliau ada isu yang perlu ditangani terlebih dahulu,” katanya pada penggulungan perbahasan Perhimpunan Agung Pemuda UMNO hari ini.

Asyraf bagaimanapun, tidak menjelaskan apakah isu yang perlu Zahid tangani terlebih dahulu, namun ia dipercayai merujuk kepada 87 pertuduhan jenayah di dua Mahkamah Tinggi, yang turut membabitkan rasuah, dan pengubahan wang haram berjuta-juta ringgit, ketika menjadi Timbalan Perdana Menteri dan Menteri Dalam Negeri sebelum ini.

Menurutnya langkah yang diambil oleh Zahid telah membuka jalan kepada Ismail Sabri untuk menjadi Ketua Pembangkang sebelum dilantik menjadi menteri kanan.

“Itu yang membuka jalan kepada Datuk Seri Ismail Sabri untuk menjadi ketua pembangkang kemudian menjadi menteri kanan… kemudian. Timbalan Perdana Menteri dan akhirnya Perdana Menteri,” katanya.

Bagaimanapun, umum mengetahui pelantikan Ismail Sabri sebagai PM kesembilan ditunjukkan oleh Perikatan Nasional (PN) diterajui bekas PM Tan Sri Muhyiddin Yassin, yang meletak jawatan setelah dikhianati Zahid dan 14 Ahli Parlimen UMNO.

Pada 19 Ogos tahun lalu, Muhyiddin yang juga Presiden Bersatu berkata PN sebulat suara bersetuju mencalonkan Ahli Parlimen Bera itu sebagai Perdana Menteri yang baharu secara bersyarat.

Katanya sokongan itu diberikan oleh 50 Ahli Parlimen daripada parti-parti gabungan PN iaitu 31 Bersatu, 18 Pas dan satu daripada STAR serta empat Bebas.

“Sekiranya dilantik sebagai Perdana Menteri oleh Yang di-Pertuan Agong, beliau hendaklah memastikan Ahli Jemaah Menteri yang bakal dilantik nanti adalah terdiri daripada mereka yang berintegriti, beramanah dan bebas daripada sebarang pertuduhan jenayah di mahkamah.

“Kerajaan PN di bawah pimpinan beliau juga mestilah meneruskan amalan menghormati prinsip pengasingan kuasa, melindungi kebebasan badan kehakiman dan menjunjung konsep Raja Berperlembagaan,” kata Muhyiddin.

Pada masa sama Asyraf Wajdi turut menyindir beberapa pihak di dalam UMNO yang sebelum ini mengeluarkan kenyataan ingin bercuti dan berehat, tetapi sebaliknya kini ingin kembali di tengah gelanggang selepas melihat kejayaan parti itu.

“Jangan jadi tukang cucuk… jangan jadi tukang kipas. Apabila dah ok mahu kembali semula… yang dalam kubur pun bangkit juga. Yang dulunya senyap… yang dulunya takut, yang dulunya kononnya nak berehat… nak cuti sekejap

“Bila kita telah bangkit.. nampak cahaya di hujung terowong. Mula pasang niat.. mula pasang niat nak bangkit kembali juga. Tapi kembali daripada kubur. Kembali daripada bercuti yang nak bertanding ketua bahagian… ramai. Nak bertanding timbalan ketua bahagian pun ramai. Nak bertanding naib ketua bahagian pun ramai,” sindir Asyraf Wajdi.

Beliau juga mendedahkan masih ada sekelompok pihak yang cuba melaga-lagakan pemimpin atasan dengan mewujudkan kluster dan kabilah tertentu di dalam UMNO.

“(Ada yang) nak mewujudkan kluster-kluster, nak mewujudkan kabilah-kabilah. Nak porak-perandakan kesepaduan kita. Hari ini sahaja saya terima macam-macam nombor. Macam-macam poster, macam-macam infografik.

“Seolah-olah kita di PAU ini akan ada dua gerakan besar. Gerakan perdana menteri, gerakan presiden parti,” katanya menjelaskan keadaan itu berlaku kerana ada ahli UMNO yang mahu pemilihan parti diadakan sebelum PRU, dan satu pihak lagi mahukan PRU terlebih dahulu.


Malaysia tak iktiraf gender ketiga: Menteri agama

Malaysia tidak akan mengiktiraf gender ketiga kerana ia akan memberi kesan besar terhadap keharmonian masyarakat dan undang-undang sedia terutama perundangan Syariah.

Menteri di Jabatan Perdana Menteri (Hal Ehwal Agama), Senator Idris Ahmad berkata kewujudan gender ketiga ini bukan sahaja membabitkan ketidakharmonian dalam kalangan masyarakat, tetapi juga undang-undang.

“Malaysia sentiasa berpegang kepada prinsip sebagai sebuah negara Islam yang mengamalkan prinsip keagamaan dan nilai-nilai budaya tempatan.

“Justeru, perlakuan yang bertentangan dengan agama, adat dan budaya seperti Lesbian, Gay, Biseksual dan Transeksual (LGBT) dan gender ketiga tidak akan diiktiraf di negara ini,” katanya menggulung perbahasan Rancangan Malaysia Ke-12 (RMK12) bagi Jabatan Perdana Menteri pada sidang Dewan Rakyat hari ini.

Menurutnya, pendirian itu selari dengan Cairo Declaration on Human Rights in Islam’ yang dipersetujui Pertubuhan Bangsa-Bangsa Bersatu (PBB) yang juga menyatakan, segala perkara yang bercanggah dengan syariah Islam tidak boleh diamalkan di sebuah negara Islam.

“Jadi kempen sedemikian adalah tidak sesuai dalam konteks Malaysia. Sepertimana Malaysia menolak LGBT begitulah juga Malaysia tidak akan mengiktiraf gender ketiga kerana ia bertentangan dengan fitrah dan syariat Islam,” katanya.

Terdahulu, Fadhli Shaari (Pas-Pasir Mas) mencadangkan agar pengiktirafan gender ketiga tidak seharusnya dibenarkan, sama seperti LGBT.

Sebelum ini, Suruhanjaya Hak Asasi Manusia Malaysia (SUHAKAM) berhasrat menjalankan kajian mengenai kebolehlaksanaan (research on feasibility) undang-undang khusus di Malaysia bagi mengiktiraf golongan transgender.

Di laman webnya, SUHAKAM mengiklankan kekosongan jawatan penyelidik bagi menjalankan penyelidikan mengenai kebolehlaksanaan (feasibility) perundangan mengenai pengiktirafan gender ketiga di Malaysia.

Dalam terma rujukan jawatan itu, SUHAKAM berkata, pengiktirafan sah jantina di sisi undang-undang amat penting untuk memastikan golongan transgender mampu “maju dan hidup bermaruah serta menikmati semua hak asasi manusia”.


Perintah berkurung di ESSZone disambung sehingga 25 Mei

Perintah berkurung membabitkan perairan tujuh daerah di Zon Selamat Pantai Timur Sabah (ESSZone) yang berakhir esok dilanjutkan sehingga 25 Mei ini.

Pesuruhjaya Polis Sabah Datuk Idris Abdullah berkata perintah dari pukul 6 petang hingga 6 pagi itu melibatkan perairan Tawau, Semporna, Kunak, Lahad Datu, Kinabatangan, Sandakan serta Beluran.

“Penduduk yang tinggal di kawasan terlibat dikehendaki berada di rumah, manakala orang luar tidak dibenarkan memasuki (atau berada) di kawasan tersebut dalam tempoh berkenaan,” katanya dalam kenyataan hari ini.

Menurutnya perintah berkurung itu diteruskan bagi memastikan kawasan perairan terlibat tidak diceroboh pengganas, sekali gus mengancam keselamatan penduduk termasuk penyelidik antarabangsa yang menjalankan penyelidikan serta pelancong asing yang melawat pulau peranginan.

“Maklumat mendapati, kumpulan yang menjalankan kegiatan penculikan untuk dapatkan tebusan dan kumpulan Abu Sayyaf, masih cuba menceroboh ke kawasan ini untuk melakukan penculikan serta lain-lain jenayah rentas sempadan,” katanya.

Idris berkata perintah berkurung itu juga, akan memudahkan penguatkuasaan serta pemantauan terhadap pergerakan bot dan menimbulkan rasa selamat serta yakin kepada penduduk maritim, dengan kehadiran pasukan keselamatan.

Dalam pada itu, katanya semua Ketua Polis Daerah di ESSzone diberi kuasa mengeluarkan permit kepada pemohon yang layak, bagi tujuan aktiviti perikanan atau keperluan mendesak lain untuk melalui kawasan perintah berkurung itu. – Bernama


Kenapa Anwar tak minta Zahid lepas jawatan sehingga kes mahkamah selesai?

Acap kali Perdana Menteri Datuk Seri Anwar Ibrahim dan timbalannya, Datuk Seri Ahmad Zahid Hamidi semasa ucapan kedua-dua mereka di mana-mana program menekankan berhubung isu rasuah dan integriti dalam pentadbiran kerajaan.

PMX yang dianggap cikgu kepada Presiden UMNO berulang kali membuat pendirian bahawa pentadbirannya melawan rasuah dan tidak akan bertolak ansur dengan pelaku pecah amanah, namun ia sering menjadi bahan sindiran orang ramai.

Rakyat tidak melihat keseriusan PMX dalam melawan rasuah apabila beliau sendiri melantik seseorang yang ada 47 pertuduhan kes di mahkamah sebagai orang nombor dua dalam kerajaan campuran.

Apakah rasionalnya seorang yang masih berdepan puluhan pertuduhan di mahkamah diberikan tempat dalam kerajaan, malah diberikan jawatan yang tinggi.

Dimana integriti dan ketelusan yang dilaungkan oleh PMX apabila beliau sendiri dilihat mengambil mudah dengan soal isu rasuah dan salah guna kuasa, adakah kerana terlalu sayangkan anak murid sehingga semua prinsip diletak tepi.

Sebelum bercakap soal rasuah dan salah guna kuasa, lebih baik PMX mencermin dirinya sendiri dengan menilai keputusannya melantik Zahid.

Tidak molek apabila Anwar seringkali bercakap mengenai soal rasuah dan integriti melibatkan pemimpin pembangkang tetapi sebaliknya melantik individu yang ada kes mahkamah sebagai anggota dalam Kabinetnya.

Semalam, Zahid dalam satu program di kementeriannya berkata tidak akan berkompromi dalam isu rasuah dan pecah amanah melibatkan pegawai dan kakitangan kerajaan khususnya dibawah Kementerian Kemajuan Desa dan Wilayah diterajuinya.

“Dalam hal ini kita semua adalah aset kepada kerajaan, dan kita mewakili rakyat apatah lagi rakyat di luar bandar.

“Jadi jika ada dalam kalangan kita menjadi liabiliti hanya disebabkan prestasi kita ada kaedah untuk mempertingkatkan prestasi, tetapi jika terpalit rasuah dan pecah amanah itu tidak dikompromi.

“Justeru saya seru diri sendiri dan semua jangan pernah terlambung atau tersanjung dek pujian tetapi mesti melakukan penambaikan di kementerian ini,” katanya dipetik laporan media semasa program tersebut.

Kenyataan tersebut dilihat agak kontra dengan apa yang berlaku apabila Anwar boleh berkompromi dengan Zahid yang sedang berdepan kes mahkamah dengan melantiknya menjadi Timbalan Perdana Menteri (TPM).

Mengapakah begitu istimewa kompromi antara Anwar dan Zahid ini?

Jika Anwar benar-benar seorang berintegriti, mengapa beliau tidak meminta Zahid melepaskan jawatannya sehingga selesai kes mahkamah dihadapinya?

Bukannya apa, sejak Zahid dapat menjadi TPM, rakyat melihat pasportnya sudah dikembalikan secara kekal dan terbaharu memohon untuk membuang 47 kes pertuduhan dihadapinya di mahkamah.

Nampaknya keistimewaan jawatan tersebut seakan juga memberi ruang kepadanya untuk melepaskan diri daripada pertuduhan yang sedang dihadapi, apakah sebenarnya yang sedang berlaku dalam kerajaan campuran ini?

Kes dihadapi Zahid ini merupakan isu kepentingan awam dan rakyat mahu mengetahui sama ada beliau bersalah atau tidak, sepatutnya kes tersebut berjalan dengan cepat bagi menamatkan noktah kepada segala persoalan timbul.

Bagaimanapun, selepas beberapa tahun berlangsung perbicaraan tetapi sehingga hari ini tidak selesai dan keputusan berhubung 47 pertuduhan dihadapinya juga belum diketahui.

Oleh sebab itu, Anwar sepatutnya merehatkan atau meminta Zahid untuk melepaskan jawatannya sementara menunggu keputusan perbicaraan mahkamah dihadapinya.

Malah, seluruh dunia pastinya terkejut melihat bagaimana Anwar yang sering bercakap mengenai soal isu rasuah dan integriti tetapi pada masa sama melantik seorang yang memiliki 47 kes rasuah dalam Kabinetnya.

Anwar sepatutnya menghentikan retorik dengan berkata kerajaan campurannya melawan rasuah kerana perbuatan adalah lebih baik daripada hanya berkata-kata.

Kata-kata retorik Anwar sudah tidak laku lagi pada zaman ini kerana rakyat masih menantikan janji harga minyak murah, pendidikan percuma, tol percuma dan pelbagai lagi janji yang sehingga hari ini gagal ditunaikan mereka.

Zaman ini tidak sama ketika Anwar menjadi pembangkang dimana rakyat mudah ditipu dan dimanipulasi dengan janji manis dan retorik politik yang tidak masuk akal, zaman ini rakyat mahu melihat satu tindakan. Tindakan itu adalah dengan menunaikan semua janji yang mereka buat sebelum ini.


Bekas guru pelatih liwat murid gagal dalam rayuan, dihukum penjara dan sebat

Seorang bekas guru pelatih terpaksa menjalani hukuman penjara enam tahun selepas gagal dalam rayuannya di Mahkamah Rayuan di Putrajaya untuk mengetepikan sabitan atas kesalahan meliwat seorang murid tahun enam pada 2016.

Mohamad Harman Faiz Hassin, 30, yang dibebaskan dengan ikat jamin RM22,000 dengan seorang penjamin sementara menunggu rayuannya selesai, turut diperintah disebat dua kali, lapor Bernama.

Panel tiga hakim diketuai Datuk Seri Kamaludin Md Said sebulat suara menolak rayuan Mohamad Harman terhadap sabitan kesalahan liwat yang dilakukan di sebuah bilik di asrama institut perguruan di Besut, Terengganu pada kira-kira 1 tengah hari, 17 Sept 2016.

Hakim berkata Mahkamah Sesyen telah membuat dapatan yang betul berdasarkan bukti dan sabitan Mohamad Harman bagi kesalahan itu adalah selamat.

Bagaimanapun mahkamah membenarkan rayuan Mohamad Harman supaya hukuman penjaranya dikurangkan daripada 10 tahun kepada enam tahun.

Dalam keputusan mahkamah, hakim itu berkata mahkamah bersetuju untuk mengurangkan hukuman penjara terhadap Mohamad Harman memandangkan perayu (Mohamad Harman) masih muda ketika melakukan kesalahan itu dan juga adalah pesalah pertama.

Kamaludin berkata penjara enam tahun itu juga akan mengambil kira tempoh Mohamad Harman menjalani hukumam penjara sebelum dia diberi jaminan oleh Mahkamah Tinggi sementara menunggu rayuannya diselesaikan.

Panel hakim terdiri daripada Hakim Mahkamah Rayuan Datuk Wira Ahmad Nasfy Yasin dan Hakim Mahkamah Tinggi Azizul Azmi Adnan, turut mengetepikan perintah Mahkamah Sesyen supaya Mohamad Harman menjalani pengawasan polis selama dua tahun selepas dia selesai menjalani hukuman penjara.

Pada 5 Mac 2019, Mahkamah Sesyen mendapati Mohamad Harman bersalah atas tuduhan meliwat murid lelaki berusia 12 tahun ketika itu dan menjatuhkan hukuman penjara 14 tahun dan enam sebatan.

Dia gagal dalam rayuannya terhadap sabitan di Mahkamah Tinggi namun hukumannya dikurangkan kepada 10 tahun penjara dan dua sebatan. Dia kemudiannya memfailkan rayuan kepada Mahkamah Rayuan.

Peguam Datuk Jasbeer Singh Kaura yang mewakili Mohamad Harman memberitahu media bahawa anak guamnya pernah menjalani hukuman penjara kira-kira tiga setengah bulan sebelum ini.

Pendakwaan dikendalikan Timbalan Pendakwa Raya Fauziah Daud.


Varian Omicron tak seteruk Delta walaupun pantas menular: Saintis

Varian Omicron tidak teruk seperti disangkakan berbanding varian Covid-19 yang lain, lapor AFP yang memetik saintis terkemuka Pertubuhan Kesihatan Sedunia (WHO) dan Amerika Syarikat (AS), namun memberi amaran bahawa lebih banyak penyelidikan diperlukan untuk menilai tahap keterukannya.

Penilaian itu dibuat tatkala negara di seluruh dunia semakin bimbang berhubung peningkatan penularan varian yang telah dikategorikan sebagai membimbangkan (VOC), sehingga memaksa berpuluh-puluh negara mengenakan semula sekatan sempadan dan meningkatkan kemungkinan kembali kepada penutupan atau ‘lockdown’.

Sementara Omicron berkemungkinan lebih mudah menular berbanding varian sebelumnya, ‘data awal tidak menunjukkan bahawa ini lebih teruk’, kata saintis WHO kepada AFP.

“Malah, jika ada, hala tujunya adalah ke arah kurang teruk,” kata Pengarah Kecemasan WHO Michael Ryan dalam temu bual pada hari Selasa, sambil menegaskan lebih banyak penyelidikan diperlukan.

Ryan juga berkata ‘sangat tidak mungkin’ bahawa Omicron boleh mengelak sepenuhnya pertahanan vaksin Covid sedia ada.

“Kita mempunyai vaksin yang sangat berkesan yang telah terbukti berkesan terhadap semua varian setakat ini, dari segi jangkitan yang teruk dan kemasukan ke hospital,” katanya merujuk kepada data awal daripada Afrika Selatan, di mana varian Omicron pertama kali dilaporkan.

Bagaimanapun, Ryan mengakui bahawa kemungkinan vaksin sedia ada kurang berkesan terhadap Omicron, varian Covid-19 yang mempunyai lebih daripada 30 mutasi pada spike protein dan membolehkannya menyerang sel.

Saintis terkemuka AS, Dr Anthony Fauci bersetuju pandangan WHO yang mengatakan Omicron tidak kelihatan lebih teruk daripada varian sebelumnya berdasarkan petunjuk awal – malah mungkin lebih ringan.

Varian baharu itu jelas sangat mudah ditularkan… kemungkinan besar lebih cepat daripada Delta, varian global yang dominan ketika ini, kata Fauci kepada AFP.

“Namun ia hampir pasti tidak seteruk Delta. Terdapat beberapa cadangan bahawa ia mungkin kurang teruk,” katanya.

Kesan yang teruk juga boleh mengambil masa beberapa minggu untuk berkembang. Kemudian, apabila kita mendapati lebih banyak jangkitan di seluruh dunia, mungkin mengambil masa yang lebih lama untuk melihat tahap keterukan, katanya.

Sehingga hari ini, varian Omicron telah dilaporkan di 57 negara dan bilangan pesakit yang memerlukan kemasukan ke hospital berkemungkinan bakal meningkat, namun belum ada kematian disebabkan varian itu dilaporkan.

Pada 26 November lalu, WHO mengisytiharkan varian Omicron, yang pertama kali dikesan di selatan Afrika, sebagai varian membimbangkan (VOC). Ia adalah varian Covid-19 yang dikategorikan sebagai VOC.

Jumlah kes Covid-19 yang dilaporkan di Afrika Selatan meningkat dua kali ganda dalam seminggu hingga 5 Disember lalu kepada lebih 62,000 dan peningkatan’sangat tinggi’ telah dilaporkan di Eswatini, Zimbabwe, Mozambique, Namibia dan Lesotho, kata WHO.

Ryan juga menekankan keperluan untuk semua negara membantu mengesan kes Omicron dan menyelidik kelakuannya.

“Semakin banyak data yang kami kumpulkan dalam dua minggu akan datang, (peluang yang lebih baik) bagi kesimpulan yang jelas berhubung implikasi varian ini,” katanya.

Sementara penilaian awal Omicron yang positif membantu memulihkan keyakinan orang ramai, terutama dalam kalangan pasaran global, kemunculan varian tersebut telah menyerlahkan bahawa usaha menentang wabak Covid-19 masih belum berakhir.

Laporan terbaharu menunjukkan lebih 5.2 juta penduduk dunia meninggal dunia akibat komplikasi Covid-19 sejak mula dikesan di Wuhan, China pada akhir 2019 lalu, walaupun angkanya dianggarkan lebih daripada itu.

Saintis dan pakar kesihatan berkata vaksinasi serta penjarakan sosial yang berterusan kekal sebagai kunci untuk mengalahkan semua varian virus, termasuk Omicron. – AFP


Tak masuk akal kekalkan perkhidmatan awam sepenuhnya di tangan orang Melayu: Ramasamy

Kerajaan campuran Pakatan Harapan (PH)-Barisan Nasional (BN) perlu memecahkan monopoli orang Melayu dalam perkhidmatan awam, kata Timbalan Ketua Menteri II Pulau Pinang P Ramasamy.

Pemimpin DAP, Ramasamy itu berkata apabila kerajaan baharu mentadbir dan dipimpin Perdana Menteri baharu daripada Pakatan Harapan (PH), langkah segera perlu diambil bagi memastikan perkhidmatan awam tidak dikuasai sepenuhnya di tangan orang Melayu.

“Memandangkan kepelbagaian ekonomi mengenai pemilikan dan kawalan adalah tidak masuk akal untuk memastikan perkhidmatan awam kekal sepenuhnya di tangan orang Melayu.

“Dasar perkauman seperti itu tidak boleh dipertahankan lagi, bukan apabila kerajaan perpaduan berkuasa,” katanya dipetik dalam kenyataan di hantaran akaun Facebook miliknya.

Ramasamy menegaskan kerajaan baharu juga tidak boleh menggunakan hujah lama yang digunakan oleh bekas Perdana Menteri Tun Dr Mahathir Mohamad berhubung pelaksanaan dasar perkhidmatan awam untuk mengimbangi penguasaan ekonomi orang Cina.

“Hujah lama yang memihak kepada penguasaan Melayu dalam perkhidmatan awam bagi mengimbangi penguasaan ekonomi Cina tidak boleh lagi diguna pakai,” kata pemimpin DAP itu.

“Ini adalah antara hujah yang digunakan oleh bekas perdana menteri Mahathir Mohamad untuk menginstitusikan hegemoni Melayu dalam sektor awam khususnya perkhidmatan awam,” kata Ramasamy, sambil menambah terdapat “diskriminasi kaum secara rahsia” apabila ia berkaitan dengan prospek kenaikan pangkat bagi bukan Melayu dalam sektor awam.

Sambil menyifatkan Anwar sedar keperluan untuk memecahkan monopoli orang Melayu terhadap perkhidmatan awam, Ramasamy berkata beliau tidak bersetuju dengan alasan bahawa orang bukan Melayu menjauhkan diri daripada perkhidmatan awam kerana kekurangan prospek kenaikan pangkat.

Beliau berkata kerajaan sedia ada tidak boleh bersikap acuh tak acuh, sebaliknya perlu membatalkan segera dasar yang diperkenalkan Mahathir.

“Anwar dan Mahathir amat berlawanan dari segi ideologi, dan sudah tentu Anwar tidak boleh lupa bahawa usaha melawan kerakusan Mahathirisme antara lain bermula dengan mereformasikan perkhidmatan awam.

“Agenda reformis di bawah kerajaan perpaduan mungkin tenggelam, tetapi dengan Pakatan Harapan (PH) sebagai pengemudinya, ia tidak akan tersasar daripada apa yang dijanjikan kepada rakyat.”


Pejuang sedang ‘ukur baju’ pilih parti gabungan

Parti Pejuang Tanah Air (Pejuang) belum membuat keputusan sama ada untuk bersendirian atau menganggotai mana-mana gabungan parti politik buat masa ini, kata Presidennya, Datuk Seri Mukhriz Mahathir.

Memetik laporan Bernama, Mukhriz berkata Pejuang masih terbuka dalam perkara itu dan akan membuat pengumuman apabila tiba masanya.

“Kita (Pejuang) pun faham kita nak kena ukur baju atas badan kita sendiri… kita tahu di mana kelebihan serta kelemahan kita. Jadi kita akan berpada-pada dari segi jumlah kita nak bertanding (pilihan raya) dan adakah perlu untuk kita bekerjasama dengan mana-mana pihak.

“Mungkin kita akan menganggotai parti gabungan ataupun kita adakan pakatan atau kerjasama politik untuk tujuan pilihan raya nanti,” katanya kepada pemberita selepas merasmikan pelancaran Pejuang Kelantan di sini hari ini.

Mukhriz juga berkata ketika ini, Pejuang masih berada di blok ketiga iaitu tidak bekerjasama dengan mana-mana parti politik.

“Pada peringkat awalnya, Pejuang adalah blok ketiga iaitu kita tidak ke kanan mahupun ke kiri. Kita ada pendirian tersendiri dan nampaknya pendirian itu tepat sekali,” katanya.

Ditanya jumlah ahli Pejuang, Mukhriz berkata parti itu masih belum didaftarkan secara rasmi maka keahlian tidak dibuat sepenuhnya namun sudah puluhan ribu yang mendaftar secara dalam talian untuk menjadi ahli.


Armada Bersatu dakwa Guan Eng dan PMX kelirukan dewan, buat laporan polis

Sayap pemuda Bersatu, Armada membuat laporan polis terhadap bekas Menteri Kewangan, Lim Guan Eng dan Perdana Menteri (PMX), Datuk Seri Anwar Ibrahim berhubung isu pengecualian cukai yang dibangkitkan di Dewan Rakyat baru-baru ini.

Laporan polis itu berkata Guan Eng membuat fitnah terhadap Pengerusi Perikatan Nasional (PN), Tan Sri Muhyiddin Yassin berhubung isu rayuan pengecualian cukai Yayasan AlBukhary (YAB), walhal sememangnya terdapat rayuan yang dibuat semasa beliau menjadi PM.

Guan Eng semasa membuat laporan polis terhadap Muhyiddin menggunakan jawapan di Parlimen diberikan Anwar yang didakwa Armada Bersatu sebagai mengelirukan kerana fakta salah.

“PMX tidak berterus terang bahawa YAB (telahpun mendapatkan pengecualian cukai semasa pemerintahan Barisan Nasional bagi tahun-tahun 2016-2018;

“PMX tidak berterus terang bahawa Lembaga Hasil Dalam Negerl (LHDN) telah menolak pengecualian cukai tersebut dan ia berlaku semasa pemerintahan Pakatan Harapan dan Guan Eng adalah Menteri Kewangan pada waktu itu;

“PMX berbohong apabila menyatakan Menteri Kewangan tiada kuasa dan kuasa pengecualian cukai adalah kausa mutlak Ketua Pengarah Lembaga Hasil Dalam Negeri (LHDN) di bawah s.44(6) Akta Cukal 1967;

“Penyataan PMX itu bohong kerana di bawah seksyen 44(6B) Akta Cukai 1967 apa-apa keputusan Ketua Pengarah LHDN boleh dirayukan kepada Menteri Kewangan dan Menteri boleh membuat apa-apa kepulusan yang berpatutan. Seksyen 44(6B) memperuntukkan seperti berikut:

“Where any institution, organization, appropriate religious authority, body or public university is aggrieved by the decision of the Director General in respect of an application made under subsection (6) or (110), the institution, organization, appropriate religious authority. body or public university may within thirty days after being informed of the decision, appeal to the Minister and the Minister may make any decision as he considers fit.”

“Berdasarkan seksyen 44(6B) Akta Cukai 1967, maka keputusan Ketua Pengarah LHDN bukanlah mutlak,” menurut laporan polis dibuat pemuda Bersatu yang dilihat media.

Dalam laporan tersebut juga, jelas menunjukkan pertuduhan terhadap Muhyiddin di mahkamah sebelum ini adalah tidak masuk akal melibatkan isu dana politik daripada YAB.

“Terkini Kementerian Kewangan mengeluarkan Kenyataan Akbar yang lebih mengelirukan bahawa YAB tidak pernah dibatalkan/ditolak pengecualian cukai oleh LGE atau mana-mana pegawai Kementerian/LHON. In tidak munasabah.

“Jika demiklan, diada sebab untuk YAB membuat rayuan. Ini juga mengeruhkan lagi kenapa TSMY didakwa dan dikenakan pertuduhan salah guna kuasa atas isu cukai YAB jika YAB mash menikmati pengecualian cukai dan tidak perlu membuat rayuan tersebut.

“Memandangkan PMX sendiri menyatakan bahawa PM tiada kuasa ke atas cukai, maka terbuktilah bahawa pendakwaan ke atas dan semua pertuduhan salah guna kuasa terhadap TSMY (Muhyiddin) adalah palsu dan sesuatu yang diadakan untuk menganiayai dan merosakkan TSMY,” kata laporan polis itu lagi.